CELEX: 32015R0776
Language: mt
Date: 2015-05-18 00:00:00
Title: Regolament ta' Implimentazzjoni tal-Kummissjoni (UE) 2015/776 tat-18 ta' Mejju 2015 li jestendi d-dazju antidumping definittiv impost mir-Regolament tal-Kunsill (UE) Nru 502/2013 fuq importazzjonijiet ta' roti li joriġinaw mir-Repubblika tal-Poplu taċ-Ċina għal fuq importazzjonijiet ta' roti kkonsenjati mill-Kambodja, mill-Pakistan u mill-Filippini, kemm jekk iddikjarati li joriġinaw mill-Kambodja, mill-Pakistan u mill-Filippini kif ukoll jekk le

19.5.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 122/4
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/776
   tat-18 ta' Mejju 2015
   li jestendi d-dazju antidumping definittiv impost mir-Regolament tal-Kunsill (UE) Nru 502/2013 fuq importazzjonijiet ta' roti li joriġinaw mir-Repubblika tal-Poplu taċ-Ċina għal fuq importazzjonijiet ta' roti kkonsenjati mill-Kambodja, mill-Pakistan u mill-Filippini, kemm jekk iddikjarati li joriġinaw mill-Kambodja, mill-Pakistan u mill-Filippini kif ukoll jekk le
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (ir-Regolament bażiku), u b'mod partikolari l-Artikolu 13 tiegħu,
   Billi:
   1.   PROĊEDURA
   
   1.1.   Il-miżuri eżistenti
   
   
               (1)
            
            
               Bir-Regolament (KEE) nru 2474/93 (2), il-Kunsill impona dazju definittiv antidumping ta' 30,6 % fuq l-importazzjonijiet ta' roti li joriġinaw mir-Repubblika tal-Poplu taċ-Ċina (iċ-Ċina) (il-miżuri oriġinali).
            
         
               (2)
            
            
               Wara t-twettiq ta' rieżami tal-iskadenza skont l-Artikolu 11(2) tar-Regolament bażiku, il-Kunsill, permezz tar-Regolament (KE) Nru 1524/2000 (3), iddeċieda li l-miżuri msemmija hawn fuq għandhom jinżammu.
            
         
               (3)
            
            
               Wara t-twettiq ta' reviżjoni interim skont l-Artikolu 11(3) tar-Regolament bażiku, il-Kunsill, bir-Regolament (KE) Nru 1095/2005 (4), żied id-dazju antidumping fis-seħħ għal 48,5 %.
            
         
               (4)
            
            
               F'Mejju 2013, wara reviżjoni interim skont l-Artikolu 11(3) tar-Regolament bażiku, il-Kunsill, permezz tar-Regolament (UE) Nru 502/2013 (5), iddeċida li jżomm id-dazju antidumping fis-seħħ għal 48,5 % ħlief fir-rigward ta' tliet kumpaniji li għalihom ġew attribwiti rati individwali ta' dazju (19,2 % għal Zhejiang Baoguilai Vehicle Co. Ltd, 0 % għal Oyama Bicycles (Taicang) Co. Ltd u 0 % għal Ideal (Dongguan) Bike Co., Ltd) (il-miżuri eżistenti).
            
         
               (5)
            
            
               F'Mejju 2013, wara investigazzjoni kontra ċ-ċirkomvenzjoni skont l-Artikolu 13 tar-Regolament bażiku, il-Kunsill, permezz tar-Regolament (UE) Nru 501/2013 (6), iddeċieda li jestendi l-miżuri eżistenti fuq l-importazzjonijiet ta' roti li joriġinaw miċ-Ċina għal importazzjonijiet ta' roti kkunsinjati mill-Indoneżja, il-Malasja, is-Sri Lanka u t-Tuneżija (l-investigazzjoni preċedenti kontra ċ-ċirkomvenzjoni).
            
         1.2.   It-talba
   
   
               (6)
            
            
               Fit-23 ta' Lulju 2014 il-Kummissjoni rċeviet talba skont l-Artikoli 13(3) u 14(5) tar-Regolament bażiku biex tinvestiga l-possibbiltà ta' ċirkomvenzjoni tal-miżuri antidumping imposti fuq l-importazzjonijiet ta' roti li joriġinaw miċ-Ċina, u li l-importazzjonijiet ta' roti kkonsenjati mill-Kambodja, il-Pakistan u l-Filippini (il-apjjiżi investigati) jkunu suġġetti għar-reġistrazzjoni, kemm jekk iddikjarati li joriġinaw mill-Kambodja, il-Pakistan u l-Filippini kif ukoll jekk le.
            
         
               (7)
            
            
               It-talba kienet ippreżentata mill-Assoċjazzjoni Ewropea tal-Manifatturi tar-Roti (EBMA) f'isem ħmistax-il produttur tar-roti fl-Unjoni.
            
         1.3.   It-tnedija
   
   
               (8)
            
            
               Hekk kif iddeterminat, wara li infurmat lill-Istati Membri, li hemm biżżejjed evidenza prima facie sabiex titnieda investigazzjoni skont l-Artikoli 13(3) u 14(5) tar-Regolament bażiku, il-Kummissjoni ddeċidiet li tinvestiga l-possibbiltà marbuta maċ-ċirkomvenzjoni tal-miżuri antidumping imposti fuq importazzjonijiet ta' roti li joriġinaw miċ-Ċina, u li l-importazzjonijiet ta' roti kkonsenjati mill-Kambodja, il-Pakistan u l-Filippini jkunu suġġetti għar-reġistrazzjoni, kemm jekk iddikjarati li joriġinaw mill-Kambodja, il-Pakistan u l-Filippini kif ukoll jekk le.
            
         
               (9)
            
            
               L-investigazzjoni nbdiet permezz tar-Regolament ta' Implimentazzjoni tal-Kummissjoni (UE) Nru 938/2014 tat-2 ta' Settembru 2014 (7) (ir-Regolament tat-tnedija).
            
         1.4.   L-investigazzjoni
   
   
               (10)
            
            
               Il-Kummissjoni uffiċjalment infurmat lill-awtoritajiet taċ-Ċina, tal-Kambodja, tal-Pakistan u tal-Filippini, lill-produtturi esportaturi ta' dawn il-pajjiżi, lil dawk l-importaturi fl-Unjoni magħrufin li għandhom x'jaqsmu u lill-industrija tal-Unjoni, bit-tnedija tal-investigazzjoni.
            
         
               (11)
            
            
               Intbagħtu formoli ta' eżenzjoni lill-produtturi/esportaturi li taf bihom il-Kummissjoni fil-Kambodja, fil-Pakistan u fil-Filippini, jew permezz tal-Missjonijiet tal-Kambodja, tal-Pakistan u tal-Filippini għall-Unjoni Ewropea. Intbagħtu kwestjonarji lill-produtturi/esportaturi li taf bihom il-Kummissjoni fiċ-Ċina, jew permezz tal-Missjoni taċ-Ċina għall-Unjoni Ewropea. Intbagħtu wkoll kwestjonarji lill-importaturi mhux relatati magħrufin fl-Unjoni.
            
         
               (12)
            
            
               Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu smigħ skont iż-żmien stipulat fir-Regolament li jagħti bidu. Il-partijiet kollha kienu infurmati li n-nuqqas ta' koperazzjoni jista' jwassal għall-applikazzjoni tal-Artikolu 18 tar-Regolament bażiku, u għal konstatazzjonijiet li jkunu bbażati fuq il-fatti disponibbli.
            
         
               (13)
            
            
               L-intervent tal-Uffiċjal tas-Seduta kien mitlub fl-investigazzjoni mill-kumpanija Pakistana li kkooperat fl-investigazzjoni. Is-seduta saret fit-23 ta' Marzu 2015. Il-valur evidenzjarju tal-Formoli A għall-komponenti tar-roti mixtrija minn kumpanija relatata fis-Sri Lanka permezz ta' operatur tas-suq kif spjegat fil-premessa 98 u l-applikazzjoni, b'analoġija, tal-Artikolu 13(2)(b) tar-Regolament bażiku għal dawn il-komponenti tar-roti mixtrija minn Sri Lanka ġew diskussi matul is-seduta.
            
         
               (14)
            
            
               Ħames produtturi/esportaturi fil-Kambodja, wieħed fil-Pakistan u tnejn fil-Filippini taw tweġibiet dwar il-formoli ta' eżenzjoni. Ma kienx hemm kooperazzjoni mill-produtturi esportaturi Ċiniżi li mhumiex relatati mal-produtturi/esportaturi mill-pajjiżi investigati. Tliet importaturi mhux relatati fl-Unjoni ppreżentaw tweġiba għall-kwestjonarju.
            
         
               (15)
            
            
               Il-Kummissjoni għamlet żjajjar ta' verifika fl-uffiċċji tal-kumpaniji li ġejjin:
               
                           (a)
                        
                        
                           il-produtturi fil-pajjiżi kkonċernati:
                           
                                       —
                                    
                                    
                                       A and J (Cambodia) Co., Ltd., Sangkar Bavet, Krong Baver, Ket Svay Rieng, il-Kambodja,
                                    
                                 
                                       —
                                    
                                    
                                       Asia Leader International (il-Kambodja) Co. Ltd., Svay Rieng Province, il-Kambodja,
                                    
                                 
                                       —
                                    
                                    
                                       Opaltech (il-Kambodja) Co. Ltd., Khum Poek, Srok Angsnoul, Kandal Province, il-Kambodja,
                                    
                                 
                                       —
                                    
                                    
                                       Smart Tech (il-Kambodja) Co., Ltd., Bavet City, Svay Rieng, il-Kambodja,
                                    
                                 
                                       —
                                    
                                    
                                       Speedtech Industrial Co. Ltd. u Bestway Industrial Co., Sangkat Bavet, Krong Bavet, Svay Rieng Province, il-Kambodja,
                                    
                                 
                                       —
                                    
                                    
                                       Collie Cycle Inc., Cavite, il-Filipini,
                                    
                                 
                                       —
                                    
                                    
                                       Procycle Industrial Inc., Cavite, il-Filipini.
                                    
                                 
                     
                           (b)
                        
                        
                           il-produttur tal-komponenti tar-roti relatat mal-produttur tar-roti fil-Pakistan
                           
                                       —
                                    
                                    
                                       Great Cycles (Pvt.) Ltd. Katunayake, Sri Lanka.
                                    
                                 
                     
         1.5.   Il-perjodu tar-rapport u l-perjodu tal-investigazzjoni
   
   
               (16)
            
            
               Il-perjodu ta' investigazzjoni kopra l-perjodu mill-1 ta' Jannar 2011 sal-31 ta' Awwissu 2014. Inġabret id-dejta ta' matul il-perjodu ta' investigazzjoni sabiex tiġi mistħarrġa, fost l-oħrajn, il-bidla allegata fix-xejra tal-kummerċ wara l-impożizzjoni tal-miżuri u t-twessigħ tagħhom għall-Indoneżja, il-Malasja, is-Sri Lanka u t-Tuneżija fl-2013, u l-eżistenza ta' xi prassi, proċess jew ħidma li għalihom ma hemmx raġuni valida jew ġustifikazzjoni ekonomika suffiċjenti għajr l-impożizzjoni ta' dazju. Inġabret dejta aktar iddettaljata għall-perjodu tar-rapport bejn l-1 ta' Settembru 2013 u l-31 ta' Awwissu 2014 sabiex jiġi eżaminat jekk l-importazzjonijiet kienux qed jheddu l-effett ta' rimedju tal-miżuri fis-seħħ f'dak li għandu x'jaqsam ma' prezzijiet u/jew kwantitajiet u l-eżistenza ta' dumping.
            
         2.   IR-RIŻULTATI TAL-INVESTIGAZZJONI
   
   2.1.   Kunsiderazzjonijiet ġenerali
   
   
               (17)
            
            
               Skont l-Artikolu 13(1) tar-Regolament bażiku, ġie evalwat jekk teżistix il-possibilità ta' ċirkomvenzjoni billi ġie analizzat b'mod suċċessiv jekk kienx hemm bidla fix-xejra tal-kummerċ bejn iċ-Ċina, il-pajjiżi kkonċernati, il-pajjiżi suġġetti għall-investigazzjoni preċedenti kontra ċ-ċirkomvenzjoni u l-Unjoni; jekk din il-bidla fix-xejra tal-kummerċ nibtitx minn xi prattika, proċess jew ħidma li għalihom ma hemmx raġuni valida jew ġustifikazzjoni ekonomika suffiċjenti għajr għall-impożizzjoni tad-dazju; jekk kienx hemm evidenza ta' ħsara jew jekk l-effetti rimedjali tad-dazju ġewx kompromessi f'dak li għandu x'jaqsam ma' prezzijiet u/jew kwantitajiet tal-prodott investigat; u jekk kienx hemm evidenza ta' dumping b'rabta mal-valuri normali stabbiliti qabel, li jekk kien meħtieġ, kien skont id-dispożizzjonijiet tal-Artikolu 2 tar-Regolament bażiku.
            
         2.2.   Il-prodott ikkonċernat u l-prodott investigat
   
   
               (18)
            
            
               Il-prodott ikkonċernat huwa roti u roti oħra (inklużi t-triċikli għat-tqassim, iżda esklużi l-uniċikli) mhux motorizzati, li bħalissa jaqgħu taħt il-kodiċijiet NM 8712 00 30 u ex 8712 00 70, u li joriġinaw miċ-Ċina (il-prodott ikkonċernat).
            
         
               (19)
            
            
               Il-prodott investigat huwa l-istess bħal dak definit hawn fuq, iżda kkonsenjat mill-Kambodja, il-Pakistan u l-Filippini, kemm jekk iddikjarat li joriġina mill-Kambodja, il-Pakistan u l-Filippini kif ukoll jekk le, u bħalissa jaqa' taħt l-istess kodiċijiet NM bħall-prodott ikkonċernat (il-prodott investigat).
            
         
               (20)
            
            
               L-investigazzjoni wriet li r-roti, kif definiti hawn fuq, esportati lejn l-Unjoni miċ-Ċina u dawk ikkonsenjati lill-Unjoni mill-Kambodja, il-Pakistan u l-Filippini għandhom l-istess karatteristiċi fiżiċi u tekniċi bażiċi kif ukoll l-istess użu, u għalhekk għandhom jitqiesu bħala prodotti simili skont l-Artikolu 1(4) tar-Regolament bażiku.
            
         2.3.   Livell ta' kooperazzjoni
   
   2.3.1.   Il-Kambodja
   
   
               (21)
            
            
               Matul il-perjodu tar-rapport, sitt kumpaniji mmanifatturaw roti fil-Kambodja. Ħamsa kkooperaw u ressqu talba għal eżenzjoni skont l-Artikolu 13(4) tar-Regolament bażiku. Dawn il-ħames kumpaniji koprew ftit iktar minn 100 % tal-importazzjonijiet totali mill-Kambodja lejn l-Unjoni, kif irrappurtat fil-COMEXT (8). Madankollu, l-investigazzjoni wriet li ċerti importazzjonijiet (b'mod partikolari lejn in-Netherlands) ma setgħux jiġu attribwiti għal xi kumpanija li kkooperat kif spjegat hawn taħt fil-premessi 66 u 67. Bħala riżultat, ġie stabbilit li l-kumpaniji li kkoperaw koprew 94 % tal-importazzjonijiet kollha mill-Kambodja lejn l-Unjoni. Waħda mill-kumpaniji li kkooperaw hija relatata ma' kumpanija Tuneżina li nstabet twettaq ċirkomvenzjoni mal-miżuri tal-investigazzjoni preċedenti ta' kontra ċ-ċirkomvenzjoni. Is-sitt kumpanija hija relatata ma' kumpanija fis-Sri Lanka li hija soġġetta għall-miżuri estiżi skont ir-Regolament (UE) Nru 501/2013, u mal-kumpanija li kkooperat fil-Pakistan imsemmija fil-premessa 22. Din ma kkooperatx mal-investigazzjoni.
            
         2.3.2.   Il-Pakistan
   
   
               (22)
            
            
               Matul il-perjodu tar-rapport, kumpanija pproduċiet ir-roti fil-Pakistan. Din l-unika kumpanija Pakistana ressqet talba għal eżenzjoni skont l-Artikolu 13(4) tar-Regolament bażiku, u kopriet ftit aktar minn 100 % tal-importazzjonijiet kollha mill-Pakistan lejn l-Unjoni skont kif irrappurtat fil-Comext. Il-kumpanija tqieset li qed tikkoopera. Bi ftehim mal-kumpanija, iż-żjara ta' verifika seħħet fis-Sri Lanka, fis-sede tal-fornitur tal-komponenti relatat magħha.
            
         2.3.3.   Il-Filippini
   
   
               (23)
            
            
               Matul il-perjodu tar-rapport kien hemm żewġ kumpaniji li qed jipproduċu roti fil-Filippini. Kif spjegat fil-premessi 39 u 40, waħda minn dawn il-kumpaniji nstabet li tesporta lejn is-suq tal-Unjoni permezz ta' żewġ operaturi tas-suq mhux relatati. Matul l-investigazzjoni preċedenti kontra ċ-ċirkomvenzjoni waħda mill-kumpaniji kummerċjali nstabet ukoll li twettaq operazzjonijiet simili ma' kumpanija oħra li qiegħda fis-Sri Lanka.
            
         
               (24)
            
            
               Iż-żewġ kumpaniji Filippini li ressqu t-talba għal eżenzjoni skont l-Artikolu 13(4) tar-Regolament bażiku kienu jkopru ftit aktar minn 100 % tal-importazzjonijiet kollha mill-Filippini lejn l-Unjoni, skont kif irrappurtat fil-Comext. Waħda biss minn dawn il-kumpaniji tqieset li kienet qed tikkoopera bis-sħiħ.
            
         
               (25)
            
            
               Il-kooperazzjoni tat-tieni kumpanija ma kinitx biżżejjed għal dawn ir-raġunijiet:
               
                           (a)
                        
                        
                           Il-kumpanija ma pprovdietx l-informazzjoni meħtieġa fil-formola ta' eżenzjoni fl-iskadenza stabbilita; b'mod partikulari, ma pprovdietx it-tqassim iddettaljat tat-tip ta' komponenti tar-roti li xtrat miċ-Ċina. Il-kumpanija relatata tagħha fiċ-Ċina ma rrispondietx il-kwestjonarju tal-esportaturi.
                        
                     
                           (b)
                        
                        
                           Fixklet b'mod sinifikanti l-investigazzjoni, billi ma pprovdietx id-dokumenti ta' ħidma rilevanti u dokumenti oħra ta' sostenn meħtieġa sabiex tiġi vverifikata l-informazzjoni pprovduta fil-formola ta' eżenzjoni waqt il-verifika fuq il-post; jew dokumenti bħal dawn ingħataw biss wara ħafna dewmien.
                        
                     
                           (c)
                        
                        
                           Ipprovdiet informazzjoni falza jew qarrieqa: L-ewwel nett, il-volum u l-kwalità taż-żebgħa u tat-trattament kimiku tal-frejms identifikati waqt id-diversi stadji taż-żjara ta' verifika ma kinux kompatibbli mal-kwantità ta' roti lesti allegatament immanifatturati fil-perjodu tar-rapport. It-tieni, l-assenza ta' materja prima għall-produzzjoni tal-frejms disponibbli għall-ispezzjoni matul iż-żjara ta' verifika jpoġġi f'dubju l-affermazzjoni tal-kumpanija li hija produttur tal-frejms. It-tielet, b'risposta għall-ittra dwar defiċenza tat-13 ta' Ottubru 2014, il-kumpanija pprovdiet l-informazzjoni fil-forma ta' fatturi f'għadd kbir ta' fajls excel, li ma kinux jaqblu mal-informazzjoni preċedenti mressqa li kellha x'taqsam mal-prezz tax-xiri tal-komponenti. Ir-raba', hija ssottomettiet waqt iż-żjara ta' verifika t-tieni sett ta' dokumenti marbut max-xiri ta' komponenti fuq il-karta stampata biss, li kien fih informazzjoni ġdida dwar l-allegat fornitur tal-komponenti. Il-ħames, l-investigazzjoni wriet li l-fatturi tal-esportazzjoni u ċ-ċertifikati korrispondenti tal-oriġini ma jsemmux l-istess kumpanija, u dan jitfa' dubji fuq ir-rwol tal-kumpanija bħala esportatur reali tar-roti, u konsegwentement dwar il-korrettezza tal-fatturi mogħtija. Is-sitta, l-informazzjoni rigward id-deprezzament, il-kostijiet lavorattivi u l-ispejjeż tal-enerġija kienu ferm dubjużi peress li probabbilment kienu esaġerati.
                        
                     
         
               (26)
            
            
               Għalhek, f'konformità mal-Artikolu 18(4) tar-Regolament bażiku tas-16 ta' Jannar 2015 il-kumpanija ġiet infurmata li l-informazzjoni li hija ressqet mhix se tiġi aċċettata kollha, u ngħatat limitu ta' żmien sabiex tagħti l-kummenti tagħha.
            
         
               (27)
            
            
               Fit-tweġiba tagħha tat-30 ta' Jannar 2015, il-kumpanija ħadet pożizzjoni dwar ir-raġunijiet stipulati fil-premessa 25 ta' hawn fuq, kif spjegat hawn taħt.
            
         
               (28)
            
            
               Fir-rigward tar-raġuni stipulata fil-punt (a) tal-premessa 25, il-kumpanija sostniet li hija ma kinetx meħtieġa, skont il-formola ta' eżenzjoni, tagħti t-tqassim iddettaljat tal-komponenti tar-roti mixtrija, li l-kompitu sabiex jiġu identifikati u kklassifikati t-tip ta' komponenti kien ta' piż u li din l-informazzjoni ddettaljata, fl-opinjoni tagħha, ma kinitx se tipprovdi informazzjoni oħra ta' valur lill-Kummissjoni sabiex jiġi ddeterminat jekk il-kriterji tal-Artikolu 13 tar-Regolament bażiku jintlaħqux. Fl-istess jum, jiġifieri wara aktar minn xahrejn wara l-verifika fuq il-post, il-kumpanija ppreżentat dokument ġdid bit-tqassim tat-tip ta' komponenti mixtrija fil-perjodu tar-rapport.
            
         
               (29)
            
            
               Il-Kummissjoni ma taqbilx ma' dawn id-dikjarazzjonijiet minħabba li l-volum u l-valur tax-xirjiet huma meħtieġa sabiex jiġi evalwat jekk il-kundizzjonijiet tal-Artikolu 13(1) u (2) tar-Regolament bażiku jintlaħqux. Din l-informazzjoni kienet mitluba b'mod espliċitu fil-formola ta' eżenzjoni. Il-kumpaniji l-oħra kollha li kkoperaw f'din l-investigazzjoni kienu kapaċi jagħtu l-informazzjoni rilevanti fil-format mitlub. Rigward l-informazzjoni l-ġdida mibgħuta tard, din ma kinitx totalment konsistenti mal-informazzjoni mogħtija qabel. Għaldaqstant, minħabba n-natura u l-kwantità tal-informazzjoni mogħtija, u minħabba li l-fajl ġie ppreżentat wara l-verifika fuq il-post u għaldaqstant ma setax jiġi vverifikat, ġiet injorata.
            
         
               (30)
            
            
               Barra minn hekk, il-kumpanija sostniet li l-Kummissjoni ma pprovdietx biżżejjed gwida dwar jekk il-kumpanija Ċiniża relatata tagħha involuta fil-manifattura, il-bejgħ u l-kummerċjalizzazzjoni tar-roti kellhiex timla l-kwestjonarju tal-esportatur. Il-kumpanija sostniet ukoll li l-kwantitajiet esportati lejn l-Unjoni kienu de minimis u għalhekk din l-informazzjoni kienet fil-fehma tagħha mhux rilevanti għall-investigazzjoni. Minkejja dawn id-dikjarazzjonijiet, il-kumpanija Filippina eventwalment wieġbet il-kwestjonarju tal-esportatur, għalkemm fi stadju ferm tard tal-investigazzjoni.
            
         
               (31)
            
            
               Rigward id-dikjarazzjonijiet ta' hawn fuq, ta' min jinnota li l-formola għal talba ta' eżenzjoni teħtieġ b'mod ċar din l-informazzjoni, indipendentement mill-kwantitajiet esportati, u dan ġie enfasizzat ukoll lill-kumpanija fl-ittra dwar defiċenza tat-13 ta' Ottubru 2014. Barra minn hekk, is-sottomissjoni tard tat-tweġiba ma ppermettietx lill-Kummiswsjoni li tivverifika l-informazzjoni pprovduta fiha, u b'hekk ma kienx possibbli li jiġi evalwat jekk dawn kellhomx impatt materjali fuq is-sitwazzjoni tal-kumpanija. Għaldaqstant, id-dikjarazzjnijiet ta' hawn fuq u l-informazzjoni mogħtija ġew miċħuda.
            
         
               (32)
            
            
               Rigward ir-raġuni stipulata fil-punt (b) tal-premessa 25, il-kumpanija sostniet fis-sottomissjoni tagħha tat-30 ta' Jannar 2015, li d-diskrepanzi misjuba waqt il-verifika fuq il-post kienu minuri, li d-dewmien fl-għoti tad-dokumenti mitluba ma kienx sinifikanti u dan ġara minħabba l-mezzi organizzattivi limitati tal-kumpanija. Barra minn hekk, ġie sostnut li sa tmiem iż-żjara ta' verifika, il-Kummissjoni kienet irċeviet id-dokumenti kollha mitluba minnha.
            
         
               (33)
            
            
               F'dan ir-rigward għandu jiġi nnutat li d-diskrepanzi identifikati matul il-verifika fuq il-post kienu jikkonċernaw prinċipalment il-volum tal-produzzjoni tar-roti, li hija informazzjoni sinifikanti minħabba li hija importanti biex tiġi evalwata t-talba għal eżenzjoni. Rigward ir-riżorsi allegatament limitati tal-kumpanija, fl-ebda mument qabel iż-żjara ta' verifika l-kumpanija ma ddikjarat li r-riżorsi limitati jistgħu jdewmu t-twettiq tal-verifika. Barra minn hekk, kien għad hemm għadd ta' dokumenti mitluba ta' importanza sinifikanti li l-kumpanija ma ppreżentatx sal-aħħar tal-verifika, bħalma huma d-dokumenti ppreżentati lill-awtoritajiet lokali li abbażi tagħhom l-awtoritajiet ħarġu ċ-ċertifikati tal-oriġini fuq isem li kien differenti mill-isem tal-kumpanija, u d-dokumenti ta' sostenn sabiex tiġi ddeterminata l-ħajja utli tal-bini tal-kumpanija bl-għan li jiġi kkalkulat il-perjodu ta' deprezzament tagħha, u li kellu impatt sinifikanti fuq l-ispejjeż.
            
         
               (34)
            
            
               Rigward l-ewwel u t-tieni raġuni msemmija fil-punt (c) tal-premessa 25, il-kumpanija ddikjarat li l-valutazzjoni tal-Kummissjoni dwar il-volum u l-kwalità taż-żebgħa u t-trattament kimiku tal-frejms identifikati waqt id-diversi stadji taż-żjara ta' verifika, li ma kinux jaqblu mal-kwantità ta' roti lesti allegatament immanifatturati fil-perjodu tar-rapport, ma kinitx ċara. Iddikjarat ukoll li d-dubji tal-Kummissjoni dwar il-kapaċità tal-kumpanija li tipproduċi frejms ukoll mhix ċara.
            
         
               (35)
            
            
               F'dan ir-rigward, ta' min isemmi li, kif iddikjarat fil-premessa 29, il-kumpanija ma pprovdietx l-informazzjoni neċessarja kif mitlub fil-formola ta' eżenzjoni li tippermetti lill-Kummissjoni biex tivvaluta l-volum ta' frejms mixtrija u ta' frejms immanifatturati. Matul il-verifika fuq il-post, il-Kummissjoni żaret l-impjant u żgurat li ċerti attivitajiet ma twettqux b'mod kontinwu kif meħtieġ skont il-proċess ta' produzzjoni. Pereżempju, wara l-ewwel żjara tal-Kummissjoni, meta deher li kien hemm għaddejja attività ta' manifattura, il-Kummissjoni reġgħet żaret l-impjant u sabet li din l-attività kienet waqfet, peress li l-frejms kienu abbandunati fiż-żona tat-trattament kimiku, u fid-dipartiment taż-żebgħa ma kienx hemm elettriku waqt li l-frejms ma kinux kompletament miżbugħa, mingħajr l-ebda ġustifikazzjoni evidenti. Għall-kuntrarju, tali waqfien tal-produzzjoni jista' jkollu impatt sinifikanti fuq il-kwalità tal-frejms lesti, li mhux konformi ma' proċess ta' produzzjoni ekonomikament razzjonali. It-tieni, il-Kummissjoni ma kinitx kapaċi tivverifika l-eżistenza ta' materja prima għall-manifattura ta' frejms fil-bini tal-kumpanija matul iż-żjara ta' verifika. Madankollu, matul iż-żjara ta' verifika, instab li l-kumpanija kellha tabilħaqq xi tagħmir għall-manifattura ta' frejms, u mhux eskluż li l-kumpanija setgħet mmanifatturat xi frejms fil-perjodu tar-rapport. Għaldaqstant, abbażi tal-informazzjoni mhux kompluta ppreżentata mill-kumpanija kif spjegat fil-punt (c) tal-premessa 25, il-Kummissjoni kkonkludiet, billi għaddet flimkien il-frejms kollha mixtrija rrappurtati mill-kumpanija fil-fajls excel sottomessi bħala tweġiba għall-ittra dwar defiċenza tat-13 ta' Ottubru 2014, li minkejja l-preżenza ta' tagħmir, ħafna frejms użati għall-assemblaġġ tar-roti mibjugħa fis-suq tal-Unjoni matul il-perjodu tar-rapport kienu fil-fatt mixtrija miċ-Ċina.
            
         
               (36)
            
            
               Fir-rigward tat-tielet raġuni msemmija fil-punt (c) tal-premessa 25, il-kumpanija ddikjarat li d-diffikultajiet fit-tqabbil tal-valur tal-komponenti mixtrija huma minħabba l-fatt li l-kumpanija ppreżentat biss il-prezzijiet FOB (b'xejn abbord) minflok il-prezzijiet CIF (il-kost, l-assigurazzjoni u l-konsenja) indikati fuq il-fattura. Il-kumpanija ssottomettiet ukoll fajl ġdid li jindika l-prezzijiet FOB u CIF.
            
         
               (37)
            
            
               Dwar it-tqabbil tal-prezzijiet tax-xiri, il-formola ta' eżenzjoni titlob lill-kumpanija biex tindika l-valur tal-fattura u l-kundizzjonijiet reali tal-konsenja għal kull tranżazzjoni ta' xiri. Fit-tweġiba tagħha għall-formola ta' eżenzjoni, il-kumpanija ma indikatx għal xi waħda mit-tranżazzjonijiet irrapportati li l-kundizzjonijiet tal-konsenja kienu FOB jew CIF, iżda pjuttost C&F (il-kost u l-konsenja) jew COD (ħlas f'kontanti mal-konsenja). Barra minn hekk, peress li dawn l-allegazzjonijiet tqajmu mill-kumpanija tard tul l-investigazzjoni, u tali informazzjoni ma setgħetx tiġi vverifikata, filwaqt li giet ikkunsidrata n-natura u l-kwantità tagħha, din id-dikjarazzjoni ġiet miċħuda.
            
         
               (38)
            
            
               Rigward ir-raba' raġuni msemmija fil-punt (c) tal-premessa 25, kien iddikjarat li l-bejgħ indirett tal-kumpanija relatata Ċiniża permezz tal-fornituri allegatament mhux relatati, jirrappreżentaw parti żgħira tax-xiri totali tal-kumpanija. Il-Kummissjoni ma kinitx f'pożizzjoni li tistabbilixxi l-volum eżatt tal-komponenti mixtrija mill-fornitur relatat għar-raġunijiet stipulati fil-premessa 29. Għaldaqstant, il-Kummissjoni għandha d-dubji tagħha dwar kemm huwa ta' min joqgħod fuqu l-prezz tax-xiri tal-komponenti u l-identità tal-fornitur prinċipali.
            
         
               (39)
            
            
               Rigward il-ħames raġuni msemmija fil-punt (c) tal-premessa 25 dwar il-korrettezza tal-prezz tal-esportazzjoni, ġie ddikjarat li l-kumpanija normalment tbigħ ir-roti fis-suq tal-Unjoni permezz ta' żewġ kumpaniji kummerċjali mhux relatati li mbagħad jerġgħu jbigħuhom lill-klijent finali fl-Unjoni. Barra minn hekk, il-fatt li l-ismijiet tal-kumpaniji kummerċjali jidhru fuq xi ċertifikati ta' oriġini ppreżentati mill-kumpanija jirrifletti sempliċiment l-istatus tal-operatur tas-suq bħala l-bejjiegħ aħħari għall-klijenti tal-Unjoni.
            
         
               (40)
            
            
               F'dan ir-rigward, il-kumpanija ma rrappurtatx il-kumpaniji kummerċjali mhux relatati tagħha bħala klijenti, u dan jikkontradixxi d-dikjarazzjoni tal-kumpanija li huma kienu effettivament il-bejjiegħa aħħarija għall-klijenti tal-Unjoni. Dan fil-fatt jikkonferma l-fehma tal-Kummissjoni li fatturi bejn il-kumpanija u klijenti fl-Unjoni murija waqt il-verifika fuq il-post ma kinux jirriflettu t-tranżazzjonijiet tal-esportazzjoni reali, ġaladarba l-klijenti fl-Unjoni kellhom imbagħad jiġu ffatturati mill-operaturi tas-suq mhux relatati. Għaldaqstant, il-prezz tal-esportazzjoni rrappurtat instab li ma kienx affidabbli u għaldaqstant twarrab.
            
         
               (41)
            
            
               Fir-rigward tas-sitt raġuni msemmija fil-punt (c) tal-premessa 25 dwar in-nuqqas ta' affidabbiltà tal-ispejjeż relatati mad-deprezzament, il-kostijiet lavorattivi u l-elettriku, il-kumpanija ddikjarat dan li ġej.
               L-ewwel nett, rigward l-ispejjeż ta' deprezzament, il-kumpanija semmiet is-snin li matulhom kien qed jittella' l-bini tagħha, iżda ma sostnietx din l-istqarrija b'xi evidenza. Barra minn hekk, waqt il-verifika fuq il-post il-Kummissjoni ripetutament talbet għal evidenza dwar is-sena tal-kostruzzjoni tal-bini u l-valutazzjoni għall-perjodu ta' deprezzament tal-bini minħabba l-importanza sinifikanti tal-valur tad-deprezzament għall-kalkolu tat-test tal-valur miżjud skont l-Artikolu 13(2) tar-Regolament bażiku. B'mod partikolari, il-kumpanija stipulat il-ħajja utli tal-bini tagħha ferm taħt in-norma, skont l-istandards internazzjonali tal-kontabilità, jiġifieri 50 sena. L-ispejjeż ta' deprezzament kienu għalhekk għoljin, b'impatt sinifikanti fuq l-ispejjeż globali rrappurtati għar-roti assemblati. Il-kumpanija ma setgħet tipprovdi l-ebda dokument ta' sostenn, bħal pereżempju xi analiżi relevanti jew dokumenti dwar ir-raġunijiet sottostanti l-għala l-kumpanija ħadet id-deċiżjonijiet interni li jiġġustifikaw devjazzjoni bħal din mill-prattiki normali. Matul iż-żjara ta' verifika, il-Kummissjoni ma setgħet tidentifika l-ebda raġuni li minħabba fiha l-kumpanija ma tkunx tista' tuża l-bini għal perjodu itwal minn dak li hija ddikjarat. Għaldaqstant, ġiet miċħuda d-dikjarazzjoni tal-kumpanija u l-perjodu ta' deprezzament ġie rivedut abbażi ta' ħajja utli aktar preċiża tal-bini, jiġifieri 20 sena.
            
         
               (42)
            
            
               It-tieni, fejn jidħlu l-kostijiet lavorattivi, il-kumpanija kkontestat iċ-ċarezza tal-valutazzjoni tal-Kummissjoni. F'dan ir-rigward, kif spjegat fil-premessa 35, abbażi tal-informazzjoni sottomessa bħala tweġiba għall-ittra dwar defiċenza tat-13 ta' Ottubru 2014, il-Kummissjoni kkalkulat li l-biċċa l-kbira tal-frejms użati għall-assemblaġġ tar-roti esportati lejn is-suq tal-Unjoni matul il-perjodu tar-rapport kienu effettivament mixtrija miċ-Ċina. Għaldaqstant, il-kostijiet lavorattivi sottomessi mill-kumpanija kienu sproporzjonati b'mod sinifikanti meta mqabblin mal-volum ta' produzzjoni, u ġew rivedut abbażi tas-sejbiet għall-produttur ġenwin Filippin.
            
         
               (43)
            
            
               It-tielet, fejn jidħlu l-ispejjeż tal-enerġija, il-kumpanija kkontestat ukoll iċ-ċarezza tal-valutazzjoni tal-Kummissjoni. F'dan ir-riward, bħal fil-każ tal-kostijiet lavorattivi, l-ispejjeż tal-enerġija rrappurtati mill-kumpanija kienu sproporzjonati b'mod sinifikanti meta mqabblin mal-volum ta' produzzjoni, u ġew riveduti abbażi tas-sejbiet għall-produttur ġenwin Filippin.
            
         
               (44)
            
            
               Għaldaqstant, parti mill-informazzjoni sottomessa mill-kumpanija kellha tiġi riveduta kif spjegat fil-premessi 41 sa 43, filwaqt li l-informazzjoni mogħtija dwar il-prezz ta' esportazzjoni lejn l-Unjoni kellha titwarrab kompletament. Għaldaqstant, is-sejbiet marbutin mal-prezz ta' esportazzjoni lejn l-Unjoni tal-kumpanija kienu bbażati fuq il-fatti disponibbli skont l-Artikolu 18 tar-Regolament bażiku. Il-prezz tal-esportazzjoni kien għalhekk stabbilit abbażi tad-dejta tal-Comext.
            
         2.3.4.   Iċ-Ċina
   
   
               (45)
            
            
               L-ebda produttur esportatur Ċiniż mhux relatat ma kkoopera filwaqt li ċerti produtturi esportaturi Ċiniżi relatati mal-produtturi/esportaturi mill-pajjiżi investigati kkoperaw u rraportaw li biegħu kwantitajiet insinifikanti lejn is-suq tal-Unjoni u lill-Kambodja u l-Filippini matul il-perjodu ta' investigazzjoni. Għaldaqstant, is-sejbiet li għandhom x'jaqsmu mal-importazzjonijiet miċ-Ċina tal-prodott ikkonċernat fl-Unjoni, min-naħa l-waħda, u mal-esportazzjonijiet tar-roti miċ-Ċina lejn il-Kambodja, il-Pakistan, u l-Filippini, min-naħa l-oħra, kienu bbażati fuq dejta rrapputata mill-produtturi esportaturi Ċiniżi relatati li kkooperaw u fuq il-fatti disponibbli skont l-Artikolu 18(1) tar-Regolament bażiku. Il-fatti disponibbli użati fir-rigward tal-importazzjonijiet lejn l-Unjoni kienu estratti minn Comext. L-istatistiċi nazzjonali Ċiniżi ntużaw sabiex jiġu stipulati l-volumi tal-esportazzjoni miċ-Ċina lejn il-Kambodja, il-Pakistan, u l-Filippini.
            
         
               (46)
            
            
               L-awtoritajiet lokali fil-Kambodja, il-Pakistan u l-Filippini ppreżentaw informazzjoni parzjali li tikkonċerna l-importazzjonijiet tar-roti miċ-Ċina. Barra minn hekk, l-investigazzjoni żvelat li l-awtoritajiet lokali rispettivi fil-Kambodja, il-Pakistan u l-Filippini ma jwettqux kontrolli reċiproċi bejn l-istatistiċi tal-esportazzjoni Ċiniżi u l-istatistiċi rispettivi tal-importazzjoni lokali.
            
         2.4.   Il-bidla fix-xejra tal-kummerċ
   
   2.4.1.   L-importazzjonijiet lejn l-Unjoni miċ-Ċina, mill-Kambodja, mill-Pakistan u mill-Filippini
   
   
               (47)
            
            
               L-importazzjonijiet totali tal-prodott ikkonċernat miċ-Ċina lejn l-Unjoni naqsu b'27 % fl-2012 meta jitqabblu mal-2011. Wara li l-importazzjonijiet mill-Indoneżja, il-Malasja, is-Sri Lanka u t-Tuneżija ġew irreġistrati wara li nbdiet l-investigazzjoni preċedenti kontra ċ-ċirkomvenzjoni fl-2012, l-importazzjonijiet miċ-Ċina żdiedu b'44 %. Fil-perjodu tar-rapport, l-importazzjonijiet miċ-Ċina naqsu b'7 % meta mqabblin mal-2013. B'kollox, l-importazzjonijiet miċ-Ċina naqsu bi 2 % fil-perjodu ta' investigazzjoni.
            
         
               (48)
            
            
               Kif spjegat fil-premessi 21, 22 u 24, l-esportazzjonijiet ivverifikati tal-kumpaniji li kkooperaw fil-pajjiżi investigati qabżu l-volum tal-importazzjonijiet kemm kemm kif irrappurtat fil-COMEXT. Ġaladarba d-dejta mill-kumpaniji li kkooperaw kienet meqjusa aktar preċiża peress li ġiet verifikata, id-dejta tal-COMEXT ġiet aġġustata skont dan.
            
         
               (49)
            
            
               Fl-istess ħin, l-importazzjonijiet fl-Unjoni tal-prodott investigat mill-Kambodja żdiedu mill-2011 'il quddiem. Fl-2012, l-importazzjonijiet żdiedu b'120 % meta mqabblin mal-2011, filwaqt li fl-2013, l-importazzjonijiet ittriplaw meta mqabblin mal-2011. Matul il-perjodu ta' investigazzjoni, l-importazzjonijiet mill-Kambodja lejn l-Unjoni żdiedu b'180 %. Iż-żieda tal-importazzjonijiet mill-Kambodja lejn l-Unjoni għandha titqies b'rabta mat-tnaqqis tal-importazzjonijiet mis-Sri Lanka u t-Tuneżija fl-2013 u fil-perjodu tar-rapport, apparagun tal-2011 (b'59 % u 57 % rispettivament għas-Sri Lanka, u bi 32 % u 23 % rispettivament għat-Tuneżija). Dan it-tnaqqis ikkonċida mar-reġistrazzjoni tal-importazzjonijiet mis-Sri Lanka u mit-Tuneżija lejn l-Unjoni wara t-tnedija fl-2012 tal-investigazzjoni preċedenti kontra ċ-ċirkomvenzjoni kif spjegat fil-premessa 21.
            
         
               (50)
            
            
               Rigward l-importazzjonijiet mill-Pakistan lejn l-Unjoni tal-prodott investigat, dawn kienu negliġibbli qabel l-2013. Fil-perjodu tar-rapport dawn żdiedu għal livell sinifikanti. Iż-żieda tal-importazzjonijiet mill-Pakistan lejn l-Unjoni għandha titqies b'rabta mat-tnaqqis tal-importazzjonijiet mis-Sri Lanka fl-2013 u fil-perjodu tar-rapport, apparagun tal-2011 (b'59 % u 57 % rispettivament). Dan it-tnaqqis ikkonċida mar-reġistrazzjoni ta' importazzjonijiet mis-Sri Lanka lejn l-Unjoni wara t-tnedija tal-investigazzjoni preċedenti kontra ċ-ċirkomvenzjoni kif spjegat fil-premessa 21.
            
         
               (51)
            
            
               Peress li l-importazzjonijiet kollha lejn l-Unjoni mill-Pakistan saru mill-uniku produttur/esportatur Pakistani kif spjegat fil-premessa 22, il-volum totali eżatt ta' esportazzjonijiet mill-Pakistan lejn l-Unjoni ma jistax jiġi żvelat għal raġunijiet ta' kunfidenzjalità.
            
         
               (52)
            
            
               Fl-aħħar nett, l-importazzjonijiet tal-prodott investigat mill-Filippini lejn l-Unjoni żdiedu bejn 40 % u 65 % fil-perjodu tar-rapport meta mqabblin mal-2011. Iż-żieda tal-importazzjonijiet mill-Filippini lejn l-Unjoni għandha titqies b'rabta mat-tnaqqis tal-importazzjonijiet mis-Sri Lanka fl-2013 u fil-perjodu tar-rapport, apparagun tal-2011 (b'59 % u 57 % rispettivament). Dan it-tnaqqis ikkonċida mat-tnedija tal-investigazzjoni preċedenti kontra ċ-ċirkomvenzjoni kif spjegat fil-premessa 23.
            
         
               (53)
            
            
               Peress li l-importazzjonijiet tal-prodott investigat mill-Filippini lejn l-Unjoni għamluhom żewġ produtturi/esportaturi, kif spjegat fil-premessa 23, il-volum totali ta' esportazzjonijiet mill-Filippini lejn l-Unjoni ma jistax jiġi żvelat għal raġunijiet ta' kunfidenzjalità.
            
         
               (54)
            
            
               It-Tabella 1 turi l-kwantitajiet ta' importazzjonijiet ta' roti miċ-Ċina, mill-Kambodja, mill-Pakistan, mill-Filippini, mill-Indoneżja, mill-Malasja, mis-Sri Lanka u mit-Tuneżija lejn l-Unjoni matul il-perjodu tal-investigazzjoni.
               
                  Tabella 1
               
               
                  Il-volumi ta' importazzjoni lejn l-UE
               
               
                           (unitajiet)
                        
                        
                           2011
                        
                        
                           2012
                        
                        
                           2013
                        
                        
                           1.9.2013-31.8.2014
                        
                     
                           Iċ-Ċina
                        
                        
                           492 945 
                        
                        
                           357 894 
                        
                        
                           517 010 
                        
                        
                           480 706 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              73
                           
                        
                        
                           
                              105
                           
                        
                        
                           
                              98
                           
                        
                     
                           Il-Kambodja
                        
                        
                           493 874 
                        
                        
                           1 085 845 
                        
                        
                           1 506 966 
                        
                        
                           1 382 474 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              220
                           
                        
                        
                           
                              305
                           
                        
                        
                           
                              280
                           
                        
                     
                           Il-Pakistan
                        
                        
                           0
                        
                        
                           0
                        
                        
                           [1 000 -7 500 ]
                        
                        
                           [150 000 -190 000 ]
                        
                     
                           
                              Indiċi (2013 = 100)
                           
                        
                        
                           
                              0
                           
                        
                        
                           
                              0
                           
                        
                        
                           
                              100
                           
                        
                        
                           
                              2 993 
                           
                        
                     
                           Il-Filippini
                        
                        
                           [470 000 -520 000 ]
                        
                        
                           [630 000 -730 000 ]
                        
                        
                           [840 000 -930 000 ]
                        
                        
                           [820 000 -910 000 ]
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              [110-130]
                           
                        
                        
                           
                              [145-170]
                           
                        
                        
                           
                              [140-165]
                           
                        
                     
                           L-Indoneżja
                        
                        
                           641 948 
                        
                        
                           629 387 
                        
                        
                           252 071 
                        
                        
                           170 934 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              98
                           
                        
                        
                           
                              39
                           
                        
                        
                           
                              27
                           
                        
                     
                           Il-Malasja
                        
                        
                           170 199 
                        
                        
                           159 405 
                        
                        
                           78 732 
                        
                        
                           298
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              94
                           
                        
                        
                           
                              46
                           
                        
                        
                           
                              0
                           
                        
                     
                           Is-Sri Lanka
                        
                        
                           958 574 
                        
                        
                           958 678 
                        
                        
                           393 648 
                        
                        
                           410 212 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              100
                           
                        
                        
                           
                              41
                           
                        
                        
                           
                              43
                           
                        
                     
                           Tuneżija
                        
                        
                           518 430 
                        
                        
                           447 969 
                        
                        
                           350 656 
                        
                        
                           397 544 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              86
                           
                        
                        
                           
                              68
                           
                        
                        
                           
                              77
                           
                        
                     
                           
                              Sors: Ir-risposta tal-kumpaniji għall-formoli ta' eżenzjoni u għall-istatistika ta' COMEXT (aġġustata).
                        
                     
         2.4.2.   L-esportazzjonijiet miċ-Ċina għall-Kambodja, għall-Pakistan u għall-Filippini
   
   
               (55)
            
            
               L-esportazzjonijiet tar-roti miċ-Ċina għall-Kambodja żdiedu l-ewwel mill-2011 sal-2012 b'65 %. Bejn l-2012 u l-2013, l-importazzjonijiet naqsu ftit, b'10 %, iżda żdiedu b'76 % fil-perjodu tar-rapport meta mqabblin mal-2013. Matul il-perjodu ta' investigazzjoni, l-esportazzjonijiet miċ-Ċina għall-Kambodja żdiedu b'kollox b'159 %. Iż-żieda tal-importazzjonijiet miċ-Ċina għall-Kambodja għandha titqies b'rabta mat-tnaqqis tal-importazzjonijiet miċ-Ċina għas-Sri Lanka u għat-Tuneżija fl-2013 u fil-perjodu tar-rapport, apparagun tal-2011 (b'44 % u 30 % rispettivament għas-Sri Lanka, u b'66 % u 57 % rispettivament għat-Tuneżija). Dan ikkonċida mar-reġistrazzjoni tal-importazzjonijiet mis-Sri Lanka u mit-Tuneżija lejn l-Unjoni wara t-tnedija tal-investigazzjoni preċedenti kontra ċ-ċirkomvenzjoni.
            
         
               (56)
            
            
               L-esportazzjonijiet tal-prodott ikkonċernat miċ-Ċina għall-Pakistan naqsu bi 22 % fl-2012 meta mqabblin mal-2011. Madankollu, wara t-tnedija tal-investigazzjoni preċedenti kontra ċ-ċirkomvenzjoni, l-esportazzjonijiet tar-roti miċ-Ċina għall-Pakistan żdiedu b'57 % u komplew jiżdiedu fil-perjodu tar-rapport. Matul il-perjodu ta' investigazzjoni, l-esportazzjonijiet miċ-Ċina għall-Pakistan żdiedu b'kollox b'57 %. Iż-żieda tal-esportazzjonijiet miċ-Ċina għall-Pakistan għandha titqies b'rabta mat-tnaqqis tal-esportazzjonijiet miċ-Ċina għas-Sri Lanka fl-2013 u fil-perjodu tar-rapport meta mqabbel mal-2011, b'44 % u bi 30 % rispettivament. Dan ikkonċida mar-reġistrazzjoni tal-importazzjonijiet mis-Sri Lanka lejn l-Unjoni wara t-tnedija tal-investigazzjoni preċedenti kontra ċ-ċirkomvenzjoni.
            
         
               (57)
            
            
               Fl-aħħar nett, l-esportazzjonijiet miċ-Ċina għall-Filippini naqsu fl-2012 b'27 % apparagun tal-2011. Madankollu, l-esportazzjonijiet miċ-Ċina għall-Filippini aktar milli rdoppjaw fl-2013 wara t-tnedija tal-investigazzjoni preċedenti kontra ċ-ċirkomvenzjoni. Matul il-perjodu tal-investigazzjoni, l-esportazzjonijiet miċ-Ċina għall-Filippini żdiedu b'kollox b'140 %. Iż-żieda tal-esportazzjonijiet miċ-Ċina għall-Filippini għandha titqies b'rabta mat-tnaqqis tal-esportazzjonijiet miċ-Ċina għas-Sri Lanka fl-2013 u fil-perjodu tar-rapport apparagun tal-2011 (b'44 % u bi 30 % rispettivament). Dan ikkonċida mar-reġistrazzjoni tal-importazzjonijiet mis-Sri Lanka lejn l-Unjoni wara t-tnedija tal-investigazzjoni preċedenti kontra ċ-ċirkomvenzjoni.
            
         
               (58)
            
            
               It-Tabella 2 turi l-volum tal-esportazzjonijiet ta' roti miċ-Ċina għall-Kambodja, għall-Pakistan, għall-Filippini, għall-Indoneżja, għall-Malasja, għas-Sri Lanka u għat-Tuneżija matul il-perjodu ta' investigazzjoni.
               
                  Tabella 2
               
               
                  Il-volumi ta' esportazzjoni miċ-Ċina
               
               
                           (unitajiet)
                        
                        
                           2011
                        
                        
                           2012
                        
                        
                           2013
                        
                        
                           1.9.2013-31.8.2014
                        
                     
                           Il-Kambodja
                        
                        
                           7 445 
                        
                        
                           12 285 
                        
                        
                           10 963 
                        
                        
                           19 316 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              165
                           
                        
                        
                           
                              147
                           
                        
                        
                           
                              259
                           
                        
                     
                           Il-Pakistan
                        
                        
                           243 005 
                        
                        
                           189 113 
                        
                        
                           297 683 
                        
                        
                           381 290 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              78
                           
                        
                        
                           
                              123
                           
                        
                        
                           
                              157
                           
                        
                     
                           Il-Filippini
                        
                        
                           456 057 
                        
                        
                           331 851 
                        
                        
                           1 084 001 
                        
                        
                           1 095 534 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              73
                           
                        
                        
                           
                              238
                           
                        
                        
                           
                              240
                           
                        
                     
                           L-Indoneżja
                        
                        
                           3 848 450 
                        
                        
                           4 773 631 
                        
                        
                           6 215 767 
                        
                        
                           5 858 330 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              124
                           
                        
                        
                           
                              162
                           
                        
                        
                           
                              152
                           
                        
                     
                           Il-Malasja
                        
                        
                           1 794 077 
                        
                        
                           1 790 371 
                        
                        
                           1 321 983 
                        
                        
                           1 278 543 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              100
                           
                        
                        
                           
                              74
                           
                        
                        
                           
                              71
                           
                        
                     
                           Is-Sri Lanka
                        
                        
                           706 828 
                        
                        
                           644 280 
                        
                        
                           395 770 
                        
                        
                           497 363 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              91
                           
                        
                        
                           
                              56
                           
                        
                        
                           
                              70
                           
                        
                     
                           Tuneżija
                        
                        
                           229 543 
                        
                        
                           136 287 
                        
                        
                           78 174 
                        
                        
                           99 102 
                        
                     
                           
                              Indiċi (2011 = 100)
                           
                        
                        
                           
                              100
                           
                        
                        
                           
                              59
                           
                        
                        
                           
                              34
                           
                        
                        
                           
                              43
                           
                        
                     
                           
                              Sors: Goodwill China Business Information Ltd
                        
                     
         2.4.3.   Il-konklużjoni dwar il-bidla fix-xejra tal-kummerċ
   
   
               (59)
            
            
               It-tnaqqis tal-esportazzjonijiet miċ-Ċina u mill-Indoneżja, il-Malasja, is-Sri Lanka u t-Tuneżija lejn l-Unjoni u ż-żieda parallela tal-esportazzjonijiet mill-Kambodja, il-Pakistan u l-Filippini lejn l-Unjoni u ż-żieda fl-esportazzjonijiet miċ-Ċina għall-Kambodja, il-Pakistan u l-Filippini bi tnaqqis parallel tal-esportazzjonijiet miċ-Ċina lejn il-Malasja, is-Sri Lanka u t-Tuneżija wara l-estensjoni tal-miżuri antidumping wara li seħħet l-investigazzjoni preċedenti kontra ċ-ċirkomvenzjoni jikkostitwixxu bidla fix-xejra tal-kummerċ bejn pajjiżi terzi u l-Unjoni skont l-Artikolu 13(1) tar-Regolament bażiku. Fil-każ ta' dawn it-tliet pajjiżi kkonċernati, din il-konklużjoni tista' tintlaħaq kemm (i) globalment kif ukoll (ii) għal kull wieħed mill-pajjiżi investigat.
            
         2.5.   L-eżistenza ta' prattiki ta' ċirkomvenzjoni
   
   
               (60)
            
            
               L-Artikolu 13(1) tar-Regolament bażiku jitlob li l-bidla fix-xejra tal-kummerċ tinbet minn prattika, proċess jew ħidma li għalihom ma hemmx raġuni valida jew ġustifikazzjoni ekonomika suffiċjenti għajr l-impożizzjoni tad-dazju. Il-prattika, il-proċess jew il-ħidma jinkludu, fost oħrajn, il-konsenja tal-prodott suġġett għall-miżuri eżistenti minn pajjiżi terzi, u l-assemblaġġ tal-komponenti permezz ta' operazzjoni ta' assemblaġġ fl-Unjoni jew f'pajjiż terz. Għal dan l-għan l-eżistenza ta' operazzjonijiet ta' assemblaġġ tiġi ddeterminata skont l-Artikolu 13(2) tar-Regolament bażiku.
            
         2.5.1.   Il-produzzjoni
   
   
               (61)
            
            
               L-awtoritajiet lokali fil-pajjiżi investigati ma tawx informazzjoni dwar il-volum tal-produzzjoni tal-prodott investigat fil-pajjiżi rispettivi tagħhom.
            
         
               (62)
            
            
               Madankollu, abbażi tal-formola għal talba ta' eżenzjoni tal-kumpaniji, jista' jiġi stabbilit li l-produtturi fil-Kambodja u l-Filippini żiedu l-produzzjoni tagћhom tal-prodott investigat bejn l-2011 u l-perjodu tar-rapport b'161 %, u bejn 20 % u 55 % rispettivament.
            
         
               (63)
            
            
               Dwar il-Pakistan, l-unika kumpanija Pakistana li kkoperat bdiet tesporta r-roti fl-2013. Għaldaqstant, il-konklużjoni li ma kien hemm l-ebda produzzjoni ġenwina fil-Pakistan kienet ibbażata fuq informazzjoni vverifikata mogħtija minn din il-kumpanija.
            
         
               (64)
            
            
               Kif spjegat fil-premessa 24, żewġ kumpaniji mill-Filippini kkooperaw u waħda minnhom irriżulta li ma kinitx produttur ġenwin kif stipulat fil-premessi 112 u 125. Għaldaqstant, il-volum tal-produzzjoni fil-Filippini ma jistax jiġi żvelat minħabba raġunijiet ta' kunfidenzjalità.
               
                  Tabella 3
               
               
                  Il-produzzjoni tar-roti minn produtturi fil-Kambodja u fil-Filippini
               
               
                           (unitajiet)
                        
                        
                           2011
                        
                        
                           2012
                        
                        
                           2013
                        
                        
                           1.9.2013-31.8.2014
                        
                     
                           Il-Kambodja
                        
                        
                           594 811 
                        
                        
                           1 375 967 
                        
                        
                           1 621 963 
                        
                        
                           1 551 254 
                        
                     
                           
                              Indiċi
                           
                        
                        
                           
                              100
                           
                        
                        
                           
                              231
                           
                        
                        
                           
                              273
                           
                        
                        
                           
                              261
                           
                        
                     
                           Il-Filippini
                        
                        
                           [450 000 -520 000 ]
                        
                        
                           [550 000 -650 000 ]
                        
                        
                           [575 000 -630 000 ]
                        
                        
                           [600 000 -670 000 ]
                        
                     
                           
                              Indiċi
                           
                        
                        
                           
                              100
                           
                        
                        
                           
                              [110-130]
                           
                        
                        
                           
                              [115-140]
                           
                        
                        
                           
                              [120-155]
                           
                        
                     
                           
                              Sors: It-tweġibiet tal-kumpaniji għall-formola ta' eżenzjoni
                        
                     
         2.5.2.   Il-Kambodja
   
   
      Ġenerali
   
   
               (65)
            
            
               Peress li ħames kumpaniji li kkooperaw fil-Kambodja kienu responsabbli għall-biċċa l-kbira tal-esportazzjonijiet lejn l-UE, setgħet titwettaq analiżi ddettaljata. Kif imsemmi fil-premessa 21, ċerti importazzjonijiet lejn l-Olanda ma setgħux jiġu attribwiti għal xi kumpaniji li kkooperaw. Barra minn hekk, waħda mill-kumpaniji li kkooperaw hija relatata ma' kumpanija Tuneżina li nstabet twettaq ċirkomvenzjoni mal-miżuri tal-investigazzjoni preċedenti kontra ċ-ċirkomvenzjoni.
            
         
               (66)
            
            
               L-investigazzjoni wriet li l-importazzjonijiet lejn in-Netherlands mill-Kambodja żdiedu b'mod sinifikanti fl-2013 u l-perjodu tar-rapport apparagun tal-2011 (b'672 % u b'533 % rispettivament), filwaqt li l-prezz ta' importazzjoni naqas fl-2013 u l-perjodu ta' referenza apparagun tal-2011 (bi 43 % u 21 % rispettivament), kif jidher fit-tabella 4 hawn taħt:
               
                  Tabella 4
               
               
                  L-importazzjonijiet lejn in-Netherlands mill-Kambodja
               
               
                            
                        
                        
                            
                        
                        
                           2011
                        
                        
                           2012
                        
                        
                           2013
                        
                        
                           1.9.2013-31.8.2014
                        
                     
                           Volum
                        
                        
                           unitajiet
                        
                        
                           20 137 
                        
                        
                           25 463 
                        
                        
                           155 426 
                        
                        
                           127 466 
                        
                     
                           
                              Indiċi
                           
                        
                        
                           
                              %
                           
                        
                        
                           
                              100
                           
                        
                        
                           
                              126
                           
                        
                        
                           
                              772
                           
                        
                        
                           
                              633
                           
                        
                     
                           Valur
                        
                        
                           (EUR)
                        
                        
                           2 172 310 
                        
                        
                           3 320 550 
                        
                        
                           9 636 470 
                        
                        
                           10 816 490 
                        
                     
                           
                              Indiċi
                           
                        
                        
                           
                              %
                           
                        
                        
                           
                              100
                           
                        
                        
                           
                              153
                           
                        
                        
                           
                              444
                           
                        
                        
                           
                              498
                           
                        
                     
                           Prezz medju ta' importazzjoni
                        
                        
                           EUR/unità
                        
                        
                           107,88
                        
                        
                           130,41
                        
                        
                           62,00
                        
                        
                           84,86
                        
                     
                           
                              Indiċi
                           
                        
                        
                           
                              %
                           
                        
                        
                           
                              100
                           
                        
                        
                           
                              121
                           
                        
                        
                           
                              57
                           
                        
                        
                           
                              79
                           
                        
                     
                           
                              Sors: Statistika tal-Comext
                        
                     
         
               (67)
            
            
               Analiżi aktar iddettaljata bbażata fuq id-dejta ta' kull xahar, li tidher fit-tabella 5 ta' hawn taħt, żvelat li l-prezzijiet ta' importazzjoni mill-Kambodja lejn in-Netherlands fl-ewwel erba' xhur tal-perjodu tar-rapport kienu f'livell ħafna iktar baxx milli mill-prezzijiet minn Jannar 2014 'il quddiem. L-investigazzjoni żvelat ukoll li kumpanija fil-Kambodja li ma kkooperatx maret il-Pakistan fi tmiem l-2013. Barra minn hekk, it-tliet kumpaniji tal-Kambodja li kkooperaw esportaw lejn in-Netherlands kwantitajiet żgħar ta' roti bi prezzijiet konsiderevolment ogħla mill-prezzijiet medji li kien hemm fl-ewwel erba' xhur tal-perjodu tar-rapport. Iż-żewġ kumpaniji l-oħra ma esportawx roti lejn in-Netherlands. Fuq din il-bażi, il-Kummissjoni kkonkludiet li l-importazzjonijiet mill-Kambodja fin-Netherlands saru wkoll mill-kumpanija li ma kkooperatx.
               
                  Tabella 5
               
               
                  Il-prezzijiet medji fix-xahar tal-importazzjonijiet mill-Kambodja għan-Netherlands
               
               
                           Perjodu
                        
                        
                           Settembru-13
                        
                        
                           Ottubru-13
                        
                        
                           Novembru-13
                        
                        
                           Diċembru-13
                        
                        
                           Jannar-14
                        
                        
                           Frar-14
                        
                     
                           Prezz medju (EUR/unità)
                        
                        
                           45,58
                        
                        
                           69,43
                        
                        
                           72,35
                        
                        
                           66,37
                        
                        
                           147,7
                        
                        
                           168,51
                        
                     
                           Perjodu
                        
                        
                           Marzu-14
                        
                        
                           April-14
                        
                        
                           Mejju-14
                        
                        
                           Ġunju-14
                        
                        
                           Lulju-14
                        
                        
                           Awwissu-14
                        
                     
                           Prezz medju (EUR/unità)
                        
                        
                           137,45
                        
                        
                           125,7
                        
                        
                           148,06
                        
                        
                           151,3
                        
                        
                           131,15
                        
                        
                           145,96
                        
                     
                           
                              Sors: L-istatistika tal-Comext
                        
                     
         
      It-trasbord
   
   
               (68)
            
            
               L-esportazzjonijiet tal-kumpaniji tal-Kambodja li kkooperaw koprew 94 % tal-importazzjonijiet totali mill-Kambodja lejn l-Unjoni fil-perjodu tar-rapport.
            
         
               (69)
            
            
               Waħda mill-ħames kumpaniji li kkooperaw ma setgħetx tqabbel id-dejta dwar it-tip ta' frejms mixtrija miċ-Ċina mad-dejta marbuta mat-tip ta' roti mibjugħa fl-Unjoni, meta l-kumpanija f'dan il-perjodu ma kinitx timmanifattura frejms. Għaldaqstant ġie konkluż li r-roti ġew ittrasbordati.
            
         
               (70)
            
            
               Wara d-divulgazzjoni, il-kumpanija ma qablitx mal-valutazzjoni tat-trasbord tal-Kummissjoni. Il-kumpanija pprovdiet dokumenti addizzjonali u argumentat li l-Kummissjoni ma għandha l-ebda evidenza fil-fajl li turi li l-frejms ġew miċ-Ċina.
            
         
               (71)
            
            
               Ta' min ifakkar li matul il-verifika fuq il-post, l-informazzjoni pprovduta mill-kumpanija ma ppemettietx lill-Kummissjoni biex tqabbel t-tip ta' frejms mixtrija mat-tip ta' roti esportati lejn l-Unjoni, minħabba li l-kumpanija wriet xirjiet ta' frejms tal-azzar filwaqt li esportat roti bi frejms tal-azzar u tal-aluminju ta' daqsijiet differenti. Dan jindika li r-roti esportati ma ġewx immuntati fil-Kambodja. Barra minn hekk, l-unika evidenza mressqa waqt il-verifika fuq il-post mill-kumpanija li turi l-oriġini ta' dawn il-frejms kienet il-Formola A/iċ-Ċertifikat ta' oriġini maħruġ mill-awtoritajiet Vjetnamiżi f'isem operatur tas-suq Vjetnamiż. Wara d-divulgazzjoni, il-kumpanija sostniet li Formola A/iċ-Ċertifikat ta' oriġini indikaw b'mod żbaljat li l-frejms kollha kienu tal-azzar meta fil-fatt kienu wkoll ta' aluminju. Id-dokumenti l-ġodda mressqa mill-kumpanija wara d-divulgazjoni, bil-Vjetnamiż u biċ-Ċiniż, tradotti b'mod limitat għall-Ingliż, kellhom diversi inkonsistenzi (il-kwantità ta' frejms mixtrija ma qablitx mal-għadd ta' roti esportati kif stabbilit waqt il-verifika fuq il-post; dokument wieħed ġie ppreżentat bħala fattura, iżda ma kien hemm l-ebda prezz; l-ebda evidenza ma ġiet sottomessa għall-istadji l-oħra tal-manifattura bħal ma huma l-qtugħ, l-iffurmar u t-titqib tal-frejms kif ukoll l-għoti taż-żebgħa fuqhom). Dawn id-dokumenti l-ġodda kienu, għaldaqstant, kkunsidrati inkompleti u mhux suffiċjenti sabiex juru li l-frejms inkwistjoni kienu prodotti fil-Vjetnam.
            
         
               (72)
            
            
               Barra minn hekk, l-investigazzjoni stabbilixxiet li l-kumpanija xtrat il-maġġoranza (70 %) tal-komponenti l-oħra li ntużaw biex jiġu assemblati r-roti minn kumpaniji relatati fiċ-Ċina, filwaqt li l-komponenti li kien fadal (bi ftit eċċezzjonijiet irrelevanti) ġew minn operaturi tas-suq Vjetnamiżi. Madankollu l-kumpanija ma kinitx kapaċi tipprovdi evidenza/informazzjoni dwar il-produtturi reali ta' dawn il-komponenti l-oħra.
            
         
               (73)
            
            
               Barra minn hekk, il-kumpanija ma kinitx kapaċi tipprovdi l-formola A/iċ-Ċertifikat ta' oriġini mill-Ministeru tal-Kummerċ fil-Kambodja għar-roti inkwistjoni. Għaldaqstant, u fin-nuqqas ta' kull informazzjoni oħra disponibbli, ġie konkluż li l-komponenti inkwistjoni oriġinaw miċ-Ċina. Għaldaqstant, id-dikjarazzjonijiet ta' hawn fuq ġew miċħuda.
            
         
               (74)
            
            
               Għalhekk, abbażi tal-evidenza elenkata hawn fuq, l-eżistenza fil-Kambodja ta' prattiki ta' trasbord ta' prodotti ta' oriġini Ċiniża, skont l-Artikolu 13(1) tar-Regolament bażiku hija b'dan stabbilita.
            
         
      L-operazzjoni ta' assemblaġġ
   
   
               (75)
            
            
               Is-sorsi tal-materja prima (il-komponenti tar-roti) u l-ispiża tal-produzzjoni kienu analizzati għal kull kumpanija li kkooperat u dan sabiex ikun stabbilit jekk hemmx xi operazzjoni ta' assemblaġġ eżistenti fil-Kambodja li qed tevadi l-miżuri eżistenti skont il-kriterji tal-Artikolu 13(2) tar-Regolament bażiku. Għal kull tlieta minn ħames kumpaniji li kkooperaw, il-materja prima (il-komponenti tar-roti) miċ-Ċina ma kinitx tikkostitwixxi 60 % jew aktar tal-valur totali tal-komponenti tal-prodott assemblat. Għaldaqstant ma kienx neċessarju li jiġi eżaminat jekk il-valur miżjud tal-komponenti miġjuba matul l-operazzjoni tal-assemblaġġ kienx ikbar jew le minn 25 % tal-ispiża tal-manifattura.
            
         
               (76)
            
            
               Iż-żewġ kumpaniji l-oħra twaqqfu fl-2013 fil-Kambodja. Waħda minnhom kienet involuta fi prattiki ta' trasbord, kif stabbilit fil-premessi minn 69 sa 74. Iż-żewġ kumpaniji sostnew li jipproduċu frejms. Iż-żewġ kumpaniji xtraw il-komponenti miċ-Ċina, jew minn kumpaniji relatati jew permezz ta' operaturi tas-suq relatati f'Ħong Kong. L-investigazzjoni stabbilixxiet li l-allokazzjoni tal-ispejjeż fissi (jiġifieri d-deprezzament, il-kera u l-ispejjeż diretti u indiretti tal-elettriku) għall-manifattura tal-frejms kienet inkonsistenti mal-volum tal-produzzjoni tar-roti, u żiedet b'mod artifiċjali l-valur tal-frejms immanifatturati. Barra minn hekk, il-konsum taż-żebgħa użata fil-manifattura tal-frejms nstab li kien esaġerat meta mqabbel mad-dejta tal-produtturi ġenwini. Barra minn hekk, abbażi tas-sejbiet marbutin mal-produtturi ġenwini, il-kostijiet lavorattivi allokati għall-manifattura tal-frejms u għall-operazzjonijiet ta' assemblaġġ tar-roti nstabu li kienu għoljin wisq u mhux affidabbli meta mqabblin mal-volum ta' frejms immanifatturati u mar-roti assemblati. L-allokazzjoni ta' dawn l-ispejjeż differenti għall-manifattura tal-frejms ġiet għalhekk riveduta u wriet li l-materja prima (il-komponenti tar-roti) miċ-Ċina kienet fir-realtà tikkostitwixxi aktar minn 60 % tal-valur totali tal-komponenti tal-prodott assemblat, filwaqt li l-valur miżjud tal-komponenti li ddaħħlu matul l-operazzjoni ta' assemblaġġ kien inqas minn 25 % tal-ispiża tal-manifattura.
            
         
               (77)
            
            
               Wara d-divulgazzjoni, kumpanija saħqet li parti konsiderevoli mill-produzzjoni ta' roti tagħha kienet maħsuba għal swieq esterni barra l-Unjoni. F'dan ir-rigward ta' min jinnota li fil-perjodu tar-rapport il-bejgħ tal-kumpanija barra l-Unjoni rrappreżenta inqas minn 6 % tal-bejgħ totali u kien jinvolvi tranżazzjoni waħda (fattura waħda) biss.
            
         
               (78)
            
            
               L-istess kumpanija kkuntestat is-sejbiet tal-Kummissjoni, li l-komponenti miċ-Ċina kienu jirrappreżentaw iktar minn 60 % tal-valur totali tal-komponenti tal-prodott assemblat. Hija sostniet li l-Kummissjoni kienet assumiet ħażin li l-materja prima hija kollha għar-roti mibjugħin fl-Unjoni, filwaqt li l-kumpanija qiegħda tbigħ ukoll 'il barra mill-Unjoni. Hija sostniet ukoll li l-ispiża tal-produzzjoni għar-roti mibjugħa lill-Unjoni hija ogħla mill-ispiża tal-produzzjoni għar-roti mibjugħa 'il barra mill-Unjoni. Il-kumpanija sostniet li l-Kummissjoni, għalhekk għandha taġġusta s-sejbiet tagħha b'tali mod li jitneħħew l-ispejjeż tal-komponenti u l-materjali għall-produzzjoni tar-roti li mhumiex maħsuba għall-Unjoni. Barra minn hekk, il-kumpanija argumentat li l-Kummissjoni bi żball ikkunsidrat li ċerti materjali mhux Ċiniżi (il-frejms u komponenti oħra tar-roti) kienu effettivament joriġinaw miċ-Ċina. Hija argument wkoll li xi komponenti koperti b'żewġ ordnijiet ta' xiri ġew bi żball rappurtati mill-kumpanija li joriġinaw miċ-Ċina.
            
         
               (79)
            
            
               F'dan ir-rigward, ta' min jinnota li, kif spjegat fil-premessa 77, il-bejgħ barra l-Unjoni rrappreżenta inqas minn 6 % tal-bejgħ totali tal-kumpanija, u għalhekk, ma setax materjalment joħloq distorsjoni fl-analiżi tal-Kummissjoni. Il-kumpanija ssottomettiet, fit-tweġiba tagħha għad-divulgazzjoni, fajl ġdid li jindika liema komponenti ġew użati għar-roti esportati barra mill-Unjoni. Madankollu, il-kumpanija ma ssottomettiet l-ebda evidenza li turi li dawn il-komponenti kienu effettivament użati għall-assemblaġġ tar-roti esportati 'l barra mill-Unjoni, bħal pereżempju l-lista tal-materjali għar-roti esportati 'l barra mill-Unjoni, li turi t-tip ta' komponenti użati għal dawn ir-roti. Rigward il-komponenti li l-kumpanija sostniet li kienu b'mod żbaljat ikkunsidrati mill-Kummissjoni bħala Ċiniżi, ta' min jinnota li l-kumpanija rrappurtat li tixtri diversi komponenti minn diversi operaturi tas-suq Vjetnamiżi, madankollu ma tressqet l-ebda evidenza dwar il-produtturi ta' dawn il-komponenti, kif spjegat fil-premessa 71. Għalhekk, fin-nuqqas ta' kull evidenza li tikkonċerna l-produtturi reali ta' dawn il-komponenti, u filwaqt li jittieħed inkonsiderazzjoni l-fatt li l-kumpanija għandha kumpaniji relatati fiċ-Ċina li mingħandhom tixtri l-komponenti tar-roti, il-konklużjoni hija li l-komponeti inkwistjoni jiġu wkoll miċ-Ċina. Rigward iż-żewġ ordnijiet ta' xiri msemmija hawn fuq, dawn ġew irrappurtati mill-kumpanija nnifisha li jkopu x-xiri ta' komponenti mingħand il-kumpanija relatata tagħha Ċiniża, u ma tressqet l-ebda evidenza wara d-divulgazzjoni li tipprova li l-kumpanija għamlet żball meta ddikjarat l-oriġini għal dawn il-komponenti bħala Ċiniża. Għalhekk, dawn id-dikjarazzjonijiet ġew miċħuda.
            
         
               (80)
            
            
               Iż-żewġ kumpaniji involuti fl-operazzjonijiet ta' assemblaġġ ikkuntestaw ir-reviżjoni magħmula mill-Kummissjoni dwar l-ispejjeż tagħhom. Bħala nota ġenerali, ta' min jinnota li meta jiġi kkalkulat, skont l-Artikolu 13(2) tar-Regolament bażiku, jekk il-valur miżjud tal-komponenti li ntużaw matul l-operazzjoni ta' assemblaġġ kienx ikbar minn 25 % tal-ispiża tal-manifattura, l-ispejjeż inklużi fil-kalkolu tal-valur miżjud huma spejjeż mġarrba fil-proċess ta' manifattura li jwasslu għal żieda fil-valur tal-prodott lest, minbarra l-ispejjeż inizjali tiegħu (pereżempju l-kostijiet lavorattivi tal-manifattura, l-ispejjeż ġenerali, id-deprezzament tal-faċilitajiet tal-assemblaġġ, il-komponenti mmanifatturati internament). Dawn l-ispejjeż għandhom għalhekk jiġu speċifikament mġarrba fil-proċess tal-manifattura u tat-tlestija tar-roti.
            
         
               (81)
            
            
               Kumpanija waħda saħqet li l-Kummissjoni ma ħaditx inkunsiderazzjoni l-ispejjeż marbutin mal-pożizzjoni ġeografika tagħha. F'dan ir-rigward, ta' min jinnota li l-kumpanija ma ssottomettiet l-ebda evidenza li turi d-differenza fl-ispejjeż għal kull reġjun fil-Kambodja. Għaldaqstant, din id-dikjarazzjoni ġiet injorata.
            
         
               (82)
            
            
               Rigward l-ispejjeż tad-deprezzament, kumpanija waħda waqt il-verifika fuq il-post sostniet li l-assi fissi kienu mħallsa mill-azzjonisti u mhux mill-kumpanija nnifisha. Għalhekk, peress li l-kumpanija ma daħlitx fi spejjeż mal-akkwist tal-assi fissi, l-ispejjeż ta' deprezzament irrappurtati mill-kumpanija ma ġewx ikkunsidrati. Madankollu, wara d-divulgazzjoni, il-kumpanija qalet li t-tagħmir mixtri mill-azzjonisti kien fil-fatt kontribuzzjoni mhux finanzjarja mal-kapital. Peress li din il-dikjarazzjoni saret fi stadju tard fl-investigazzjoni, il-Kummissjoni ma kinitx f'qagħda li tivverifikaha, u għalhekk id-dikjarazzjoni twarrbet.
            
         
               (83)
            
            
               Iż-żewġ kumpaniji qed jikru bini għall-operazzjonijiet ta' assemblaġġ tar-roti tagħhom. Fil-perjodu tar-rapport, parti sinifikanti mill-kapaċitajiet ta' produzzjoni tagħhom ma ntużawx. Madankollu, iż-żewġ kumpaniji allokaw l-ispejjeż tal-kera kollha għal mal-produzzjoni tal-frejms u tal-assemblaġġ tar-roti. L-allokazzjoni magħmula mill-kumpaniji ma ħaditx inkunsiderazzjoni li parti biss mill-bini mikri kienet użata fil-proċess tal-produzzjoni. Għall-kalkolu tal-valur miżjud, il-Kummissjoni għalhekk irrevediet l-allokazzjoni tal-ispejjeż tal-kera għall-manifattura tal-frejms u tal-assemblaġġ tar-roti fi proporzjon mal-volum tal-produzzjoni reali. Il-bqija tal-ispejjeż tal-kera sostnuti mill-kumpaniji ġew ikkunsidrati spejjeż li ma jikkontribwixxux għall-ħolqien tal-valur miżjud meħtieġ mill-Artikolu 13(2) tar-Regolament bażiku.
            
         
               (84)
            
            
               Rigward l-ispejjeż għall-għoti taż-żebgħa, kumpanija waħda qalet li hija tuża proċedura aktar ikkumplikata bi tliet kisjiet ta' żebgħa u għalhekk, aktar żebgħa mill-kumpaniji użati sabiex jiġi kkalkulat parametru referenzjarju għall-konsum taż-żebgħa (madwar 2,5 aktar mill-parametru referenzjarju). F'dan ir-rigward, ta' min jinnota li l-kumpaniji inklużi fil-parametru referenzjarju ukoll jużaw tliet kisjiet ta' żebgħa. Madankollu, anki jekk il-parametru referenzjarju ġie rivedut kif issuġġeriet il-kumpanija, dan ma kienx ibiddel il-konklużjonijiet tal-Kummissjoni li l-kumpanija ma tikkonformax mat-test tal-valur miżjud ta' 25 %, skont l-Artikolu 13(2)(b) tar-Regolament bażiku. Barra minn hekk, il-kumpanija sostniet li l-Kummissjoni ma ħaditx inkunsiderazzjoni l-ispejjeż tal-blasting bir-ramel. Il-kumpanija ssottomettiet fatturi wara d-divulgazzjoni li jindikaw dawn l-ispejjeż. Madankollu, dawn il-fatturi nħarġu wara tmiem il-perjodu tar-rapport u għalhekk twarrbu. Għalhekk, dawn id-dikjarazzjonijiet ġew miċħuda.
            
         
               (85)
            
            
               L-istess kumpanija sostniet li ma kinitx korretta meta allokat l-ispejjeż tal-enerġija abbażi tal-metri kwadri ta' kull post minflok abbażi tal-konsum. F'dan ir-rigward, ta' min jinnota li mhux l-enerġija kollha kkunsmata minn din il-kumpanija intużat fil-proċess tal-manifattura. F'kull każ, anki li kieku l-ispejjeż tal-enerġija ma ġewx irriveduti, dan ma kienx ibiddel il-konklużjonijiet tal-Kummissjoni li l-kumpanija ma tikkonformax mat-test tal-valur miżjud ta' 25 %, skont l-Artikolu 13(2)(b) tar-Regolament bażiku. L-istess konklużjoni tintleħaq anki jekk l-ispejjeż tal-għoti taż-żebgħa u tal-enerġija tbiddlu kif iddikjarat mill-kumpanija.
            
         
               (86)
            
            
               Il-kumpanija l-oħra argumentat li l-Kummissjoni ma kellhiex tirrevedi l-ispejjeż tagħha abbażi tad-dejta mil-lista ta' materjali tal-kumpanija, għaliex il-metodoloġija sabiex jiġu stabbiliti l-ispejjeż fil-lista ta' materjali hija differentri mill-metodoloġija tal-Kummissjoni sabiex jiġu ddeterminati l-ispejjeż tal-enerġija. Id-dikjarazzjoni tal-kumpanija ma ġietx elaborata aktar. Madankollu, anki li kieku l-ispejjeż tal-enerġija ma ġewx irriveduti abbażi tal-ispejjeż tal-enerġija mil-lista ta' materjali mogħtija mill-kumpanija waqt il-verifika fuq il-post, dan ma kienx ibiddel il-konklużjonijiet tal-Kummissjoni li l-kumpanija ma tikkonformax mat-test tal-valur miżjud ta' 25 %, skont l-Artikolu 13(2)(b) tar-Regolament bażiku.
            
         
               (87)
            
            
               Rigward il-kostijiet lavorattivi, kumpanija waħda argumentat li l-Kummissjoni ma ħaditx inkonsiderazzjoni l-fatt li l-kumpanija kienet tħallas salarju ogħla lill-ħaddiema tagħha sabiex iżommhom magħha, peress li ma kienx hemm biżżejjed ħaddiema f'dan il-qasam. F'dan ir-rigward, ta' min jinnota li l-Kummissjoni ma rrevedietx il-livell tas-salarju tal-impjegati, iżda n-numru tal-impjegati effettivament allokati għall-produzzjoni tal-frejms u għall-assemblaġġ tar-roti. Barra minn hekk, l-istess kumpanija argumentat li l-Kummissjoni ma ħaditx inkonsiderazzjoni l-flessibbiltà tal-ħaddiema peress li ġie allegat li ħaddiema allokati għall-produzzjoni tal-frejms kienu xi drabi jaħdmu wkoll fl-assemblaġġ tar-roti. Bi tweġiba għal din id-dikjarazzjoni, ta' min jinnota li waqt il-verifika fuq il-post, il-Kummissjoni talbet lill-kumpanija biex tipprovdi stima tan-numru ta' impjegati għal kull dipartiment (għall-produzzjoni tal-frejms, għall-operazzjonijiet ta' assemblaġġ, eċċ.). Il-Kummissjoni wettqet il-valutazzjoni tagħha abbażi tal-informazzjoni ppreżentata waqt il-verifika fuq il-post. Il-kumpanija ma pprovdiet l-ebda informazzjoni dwar din il-flessibbiltà tal-ħaddiema, u għaldaqstant id-dikjarazzjoni ġiet injorata. Il-kumpanija l-oħra ddikjarat li l-kostijiet lavorattivi tagħha kienu għoljin minħabba spejjeż ta' taħriġ, mingħajr madankollu ma tat evidenza ta' fiex jissarfu dawn l-ispejjeż tat-taħriġ. Madankollu, ta' min jinnota, li minħabba li l-kumpanija se tibbenefika minn impjegati mħarrġa għal perjodu itwal ta' żmien, l-ispejjeż tat-taħriġ għandhom jiġu allokati għal perjodu itwal. Għalhekk, l-ispejjeż tat-taħriġ ma jistgħux jiġu kompletament allokati mal-ispejjeż tal-ewwel xhur tal-produzzjoni, peress li dawn jikkontribwixxu wkoll għaż-żieda fil-valur tar-roti prodotti wara l-perjodu tar-rapport.
            
         
               (88)
            
            
               Għaldaqstant, l-eżistenza fil-Kambodja ta' operazzjonijiet ta' assemblaġġ marbutin maċ-ċirkomvenzjoni tal-miżuri fis-seħħ skont l-Artikolu 13(2) tar-Regolament bażiku hija b'dan stabbilita.
            
         
      In-nuqqas ta' raġuni valida jew ta' ġustifikazzjoni ekonomika ħlief l-impożizzjoni ta' dazju antidumping
   
   
               (89)
            
            
               Il-Kambodja hija benefiċjarju tal-iskema tal-UE “Kollox Minbarra Armi” (KMA) sa mill-2001. Filwaqt li ma jistax jiġi eskluż li r-regoli tal-KMA setgħu kkontribwew sabiex kumpaniji differenti jiġu mmotivati jistabbilixxu faċilitajiet ta' produzzjoni fil-Kambodja u jesportaw ir-roti lejn is-suq tal-Unjoni, dawn ma affettwaw bl-ebda mod il-konklużjonijiet li l-kumpanija kienet involuta fi prattiki tat-trasbord u li żewġ kumpaniji ġabu l-komponenti tar-roti prinċipalment miċ-Ċina u li l-valur miżjud żdied b'mod insuffiċjenti fl-operazzjonijiet tagħhom ta' manifattura, u għalhekk nstab li kienu involuti f'attività ta' ċirkomvenzjoni.
            
         
               (90)
            
            
               Wara d-divulgazzjoni, kumpanija waħda ddikjarat li stabbilixxiet ruħha fil-Kambodja għal raġunijiet kummerċjali, sabiex tibbenefika minn kostijiet lavorattivi baxxi u minn vantaġġi loġistiċi. Madankollu, ta' min jinnota, li dokument mehmuż mill-kumpanija stess bħala tweġiba għad-divulgazzjoni jitfa' sa ċertu punt dubju fuq dawn il-vantaġġi. Barra minn hekk, kif spjegat hawn fuq, il-bejgħ tal-kumpanija lejn l-Unjoni matul il-perjodu tar-rapport kien jirrappreżenta madwar 94 % tal-bejgħ totali tagħha. Dan l-iffukar fuq is-suq tal-Unjoni mhuwiex kompatibbli mad-dikjarazzjoni, u għalhekk din tiġi miċħuda.
            
         
               (91)
            
            
               L-investigazzjoni ma żvelat l-ebda kawża adegwata jew ġustifikazzjoni ekonomika għat-trasbord u għall-operazzjonijiet ta' assemblaġġ deskritti hawn fuq għajr l-evitar tal-miżuri eżistenti fuq il-prodott ikkonċernat. Ma nstab l-ebda element, għajr għad-dazju, li seta' jitqies bħala kumpens għall-ispejjeż tat-trasbord u tal-operazzjonijiet ta' assemblaġġ.
            
         
      Il-konklużjoni dwar il-Kambodja
   
   
               (92)
            
            
               Fit-tweġiba tiegħu għad-divulgazzjoni tad-19 ta' Marzu 2015, il-Ministeru tal-Kummerċ tal-Kambodja ma ddubitax mill-analiżi tal-Kummissjoni dwar l-eżistenza ta' prattiki ta' ċirkomvenzjoni.
            
         
               (93)
            
            
               Abbażi tal-evidenza ta' hawn fuq, l-investigazzjoni stabbilixxiet li l-bidla fix-xejra tal-kummerċ tnisslet minn, apparti għaż-żieda fl-esportazzjonijiet ta' xi produtturi ġenwini, prattika, proċess jew xogħol li għalihom ma hemmx ġustifikazzjoni ekonomika għajr id-dazju.
            
         2.5.3.   Il-Pakistan
   
   
      Ġenerali
   
   
               (94)
            
            
               L-investigazzjoni wriet li hemm biss kumpanija waħda involuta fil-manifattura tar-roti fil-Pakistan. Din il-kumpanija hija relatata ma' kumpanija fis-Sri Lanka li kienet is-suġġett ta' investigazzjoni preċedenti kontra ċ-ċirkomvenzjoni u hija suġġetta għall-miżuri estiżi. Barra minn hekk, l-azzjonisti ta' din il-kumpanija tas-Sri Lanka waqqfu kumpanija fil-Kambodja involuta wkoll fl-esportazzjoni ta' roti lejn l-Unjoni. Kif spjegat fil-premessa 21, din il-kumpanija tal-Kambodja ma kkooperatx fl-investigazzjoni attwali, minkejja li esportat il-prodott investigat lejn is-suq tal-Unjoni fl-2013, kif spjegat fil-premessi minn 66 sa 67. Il-kumpanija tal-Kambodja waqqfet l-operazzjonijiet tagħha fil-Kambodja waqt il-perjodu tar-rapport, u ttrasferiet l-attivitajiet tagħha fil-kumpanija relatata fil-Pakistan. L-unika attività tal-kumpanija Pakistana kienet l-esportazzjoni tal-prodott investigat lejn is-suq tal-Unjoni.
            
         
      It-trasbord
   
   
               (95)
            
            
               L-esportazzjonijiet tal-unika kumpanija Pakistana li qed tikkoopera koprew l-importazzjonijiet kollha mill-Pakistan lejn l-Unjoni fil-perjodu tar-rapport.
            
         
               (96)
            
            
               L-investigazzjoni ma żvelat l-ebda prattika ta' trasbord ta' prodotti ta' oriġini Ċiniża mill-Pakistan.
            
         
      L-operazzjoni ta' assemblaġġ
   
   
               (97)
            
            
               Is-sorsi tal-materja prima (il-komponenti tar-roti) u l-ispiża tal-produzzjoni kienu analizzati għall-unika kumpanija li kkooperat u dan sabiex ikun stabbilit jekk hemmx xi operazzjoni ta' assemblaġġ eżistenti fil-Pakistan li qed tevadi l-miżuri eżistenti skont il-kriterji tal-Artikolu 13(2) tar-Regolament bażiku.
            
         
               (98)
            
            
               L-investigazzjoni żvelat li l-kumpanija xtrat volum sinifikanti ta' frejms, frieket, rimmijiet tal-liga u roti tal-plastik minn waħda mill-kumpaniji relatati magħha fis-Sri Lanka permezz ta' operatur tas-suq mhux relatat. Sabiex jintwera li dawn il-komponenti huma mis-Sri Lanka, il-kumpanija ppreżentat iċ-ċertifikat ta' oriġini/il-Formoli A tagħhom maħruġa mid-Dipartiment tal-Kummerċ fis-Sri Lanka. Madankollu, dawn iċ-ċertifikati ma ġewx ikkunsidrati bħala evidenza suffiċjenti li turi l-oriġini tal-komponenti tar-roti, għaliex inħarġu abbażi ta' rendikonti tal-ispejjeż li ma kinux affidabbli. Fil-fatt instab li dawn ma kinux ibbażati fuq spejjeż tal-manifattura reali, iżda biss fuq projezzjoni globali tal-ispejjeż tal-manifattura li kienu validi għal volum ta' produzzjoni mhux determinat għal madwar sena. Barra minn hekk, għal ċerti tipi ta' frejms u frieket li għalihom inħarġu ċ-ċertifikati ta' oriġini/il-Formoli A, ir-rendikonti tal-ispejjeż ta' sostenn kienu neqsin. Konsegwentement, peress li dawn il-komponenti kienu mmanifatturati prinċipalment minn materja prima miċ-Ċina, ġie konkluż li dawn il-komponenti stess ġejjin miċ-Ċina.
            
         
               (99)
            
            
               Barra minn hekk, il-kumpanija sostniet li hija xtrat il-komponenti tar-roti relevanti minn kumpanija relatata magħha permezz ta' operatur tas-suq mhux relatat. L-investigazzjoni madankollu wriet li fi tmiem il-perjodu tar-rapport, kien hemm ammont mhux imħallas ta' madwar USD 5 miljun għall-komponenti mixtrija minn dan l-operatur tas-suq mhux relatat. Peress li dan id-dejn mhux imħallas kien jirrappreżenta aktar minn 90 % tal-bejgħ tal-kumpanija lejn l-Unjoni matul il-perjodu tar-rapport, dan il-fatt jixħet dubji fuq ir-relazzjoni ta' bejn il-kumpanija u l-operatur tas-suq. Barra minn hekk, il-verifika wriet li dan l-allegat operatur tas-suq mhux relatat applika valwazzjoni pożittiva inkonsistenti, u għalhekk il-prezzijiet mitluba għal komponenti lill-kumpanija Pakistana ma setgħux jitqiesu affidabbli. Fl-aħħar nett, il-kumpanija xtrat direttament il-komponenti mill-kumpaniji relatati magħha fis-Sri Lanka u l-Kambodja u minn kumpanija mhux relatata fis-Sri Lanka, iżda ma setgħetx tipprova l-oriġini tal-ebda waħda minn dawk il-komponenti matul iż-żjara ta' verifika, bl-eċċezzjoni tat-tajers mixtrija mis-Sri Lanka. Barra minn hekk, l-għan statutorju ta' dawn it-tliet kumpaniji huwa limitat għall-produzzjoni ta' roti u ma jinkludix komponenti tar-roti, u għalhekk ġie konkluż li dawn il-komponenti ġew miċ-Ċina. Filwaqt li jittieħed inkonsiderazzjoni dan ta' hawn fuq, il-materja prima (il-komponenti tar-roti) miċ-Ċina kienet tikkostitwixxi iktar minn 60 % tal-valur totali tal-komponenti tal-prodott finali. Barra minn hekk, il-valur miżjud tal-komponenti li nġiebu matul l-operazzjoni tal-assemblaġġ instab li kien anqas minn 25 % tal-ispiża tal-manifattura ta' din il-kumpanija.
            
         
               (100)
            
            
               Wara d-divulgazzjoni, il-kumpanija ma qablitx mal-valutazzjoni tal-Kummissjoni li l-Formoli A/iċ-Ċertifikati ta' oriġini ppreżentati għall-komponenti tar-roti mixtrija mis-Sri Lanka ma setgħux jitqiesu bħala biżżejjed evidenza sabiex tintwera l-oriġini tal-komponenti tar-roti. Il-kumpanija argumentat li d-dikjarazzjonijiet tal-ispejjeż ġew ippreparati minn ditta ta' kontabilisti rreġistrati, u li l-importaturi għandhom ikunu jistgħu jserrħu fuq il-Formoli A/iċ-Ċertifikati ta' oriġini maħruġa mid-Dipartiment tal-Kummerċ tas-Sri Lanka. Il-kumpanija kkonfermat li l-fatturi tal-ispejjeż għall-komponenti ma kinux appoġati minn spejjeż tal-manifattura reali, iżda kienu sempliċiment previżjoni tal-ispejjeż futuri validi għal madwar sena. Barra minn hekk, il-kumpanija sostniet li l-Artikolu 13(2)(b) tar-Regolament bażiku mhuwiex regola dwar l-oriġini, u għalhekk ma jistax jiġi applikat sabiex tkun evalwata l-oriġini tal-komponenti tar-roti mixtrija mis-Sri Lanka.
            
         
               (101)
            
            
               Kif spjegat fil-premessa 98, il-Formoli A/iċ-Ċertifikati ta' oriġini ma ġewx ikkunsidrati bħala evidenza suffiċjenti li turi l-oriġini tal-komponenti tar-roti mixtrija mis-Sri Lanka minħabba li ma kinux maħruġa abbażi tal-ispejjeż reali tal-manifattura, iżda fuq previżjoni tal-ispejjeż tal-manifattura għall-futur, li ma tagħti l-ebda garanzija li l-komponenti tar-roti kienu tabilħaqq immanifatturati skont l-ispejjeż previsti. Barra minn hekk, għandu jiġi ċċarat li l-Kummissjoni mhix qed tikkuntesta l-metodoloġija inġenerali għall-ħruġ tal-Formoli A/taċ-Ċertifikati ta' oriġini fis-Sri Lanka, li jmur lil hinn mill-kamp ta' applikazzjoni ta' din l-investigazzjoni, iżda qed tivvaluta biss jekk il-kundizzjonijiet tal-Artikolu 13(2) tar-Regolament bażiku jiġux issodisfati f'dan il-każ. F'dawn iċ-ċirkustanzi, filwaqt li jiġi nnutat li l-Artikolu 13(2)(b) tar-Regolament bażiku mhuwiex bħala tali tabilħaqq regola dwar l-oriġini, il-Kummissjoni kienet iġġustifikata meta qieset li dawn il-komponenti kienu manifatturati b'aktar minn 60 % minn materja prima miċ-Ċina, u li l-valur miżjud kien inqas minn 25 % tal-ispejjeż tal-manifattura, u setgħet tikkonkludi li dawn il-komponenti nnifishom ġejjin miċ-Ċina. Għaldaqstant, id-dikjarazzjonijiet kollha ta' hawn fuq ġew miċħuda.
            
         
               (102)
            
            
               Fuq din il-bażi, il-kumpanija nstabet li topera fl-assemblaġġ. Għaldaqstant, l-eżistenza fil-Pakistan ta' operazzjonijiet ta' assemblaġġ involuti fiċ-ċirkomvenzjoni tal-miżuri fis-seħħ skont l-Artikolu 13(2) tar-Regolament bażiku hija fil-Pakistan stabbilita.
            
         
      In-nuqqas ta' raġuni valida jew ta' ġustifikazzjoni ekonomika ħlief l-impożizzjoni ta' dazju antidumping
   
   
               (103)
            
            
               Il-Pakistan irċieva l-istatus ta' SĠP + (9) fi tmiem l-2013. Filwaqt li ma jistax jiġi eskluż li l-għoti ta' benefiċċji addizzjonali skont ir-regoli tal-SĠP seta' kkontribwixxa sabiex kumpaniji differenti jkunu mmotivati jistabbilixxu faċilitajiet ta' produzzjoni fil-Pakistan u jesportaw roti lejn is-suq tal-Unjoni, dan ma affetwa bl-ebda mod is-sejbiet li l-uniku esportatur lejn l-Unjoni huwa relatat ma' kumpanija mis-Sri Lanka li hija suġġetta għal miżuri wara investigazzjoni preċedenti kontra ċ-ċirkomvenzjoni, u li din ġabet il-komponenti tar-roti prinċipalment miċ-Ċina.
            
         
               (104)
            
            
               Għaldaqstant, l-investigazzjoni ma żvelat l-ebda kawża adegwata jew ġustifikazzjoni ekonomika għall-operazzjonijiet ta' assemblaġġ għajr l-evitar tal-miżuri eżistenti fuq il-prodott ikkonċernat. Ma nstab l-ebda element, għajr għad-dazju, li seta' jitqies bħala kumpens għall-ispejjeż tal-operazzjonijiet ta' assemblaġġ.
            
         
      Il-konklużjoni dwar il-Pakistan
   
   
               (105)
            
            
               Il-Gvern tal-Pakistan ma għamel l-ebda kumment wara d-divulgazzjoni.
            
         
               (106)
            
            
               L-investigazzjoni stabbilixxiet li l-bidla fix-xejra tal-kummerċ nibtet minn prattika, proċess jew ħidma li għalihom ma hemmx ġustifikazzjoni ekonomika suffiċjenti għajr id-dazju.
            
         2.5.4.   Il-Filippini
   
   
      Ġenerali
   
   
               (107)
            
            
               Kif iddikjarat fil-premessa 23, l-investigazzjoni wriet li l-esportazzjonijiet ta' waħda miż-żewġ kumpaniji li kkooperaw effettivament twettqu minn żewġ kumpaniji kummerċjali mhux relatati. Waħda minn dawn il-kumpaniji kummerċjali, li ma kkooperatx f'din l-investigazzjoni, wettqet operazzjonijiet simili fis-Sri Lanka skont il-kuntest tal-investigazzjoni preċedenti kontra ċ-ċirkomvenzjoni.
            
         
      It-trasbord
   
   
               (108)
            
            
               Kif imsemmi fil-premessa 24, żewġ kumpaniji fil-Filippini kkooperaw billi taw informazzjoni fil-formoli ta' eżenzjoni tagħhom. L-esportazzjonijiet ta' dawn il-kumpaniji koprew l-importazzjonijiet kollha mill-Filippini lejn l-Unjoni fil-perjodu tar-rapport.
            
         
               (109)
            
            
               L-investigazzjoni ma żvelat l-ebda prattika ta' trasbord ta' prodotti ta' oriġini Ċiniża mill-Filippini.
            
         
      L-operazzjoni ta' assemblaġġ
   
   
               (110)
            
            
               Is-sorsi tal-materja prima (il-komponenti tar-roti) u l-ispiża tal-produzzjoni kienu analizzati għal kull kumpanija li kkooperat u dan sabiex ikun stabbilit jekk hemmx xi operazzjoni ta' assemblaġġ eżistenti fil-Filippini li qed tevadi l-miżuri eżistenti skont il-kriterji tal-Artikolu 13(2) tar-Regolament bażiku.
            
         
               (111)
            
            
               Għal waħda miż-żewġ kumpaniji fil-Filippini l-materja prima (il-komponenti tar-roti) miċ-Ċina ma kinitx tikkostitwixxi 60 % jew aktar tal-valur totali tal-komponenti tal-prodott assemblat. Għaldaqstant ma kienx neċessarju li jiġi eżaminat jekk il-valur miżjud tal-komponenti miġjuba matul l-operazzjoni tal-assemblaġġ kienx ikbar jew le minn 25 % tal-ispiża tal-manifattura.
            
         
               (112)
            
            
               Rigward il-kumpanija l-oħra, is-sejbiet kienu parzjalment ibbażati fuq l-Artikolu 18(1) tar-Regolament bażiku, kif spjegat fil-premessi minn 25 sa 44. Instab li din il-kumpanija kienet relatata ma' manifattur Ċiniż tar-roti li huwa suġġett għall-miżuri. Din xtrat kważi l-komponenti kollha miċ-Ċina u għalhekk il-materja prima (il-komponenti tar-roti) miċ-Ċina kienet tikkostitwixxi iktar minn 60 % tal-valur totali tal-komponenti tal-prodott finali. Barra minn hekk, kif spjegat fil-premessi minn 41 sa 43, ċerti elementi ta' spejjeż kellhom jiġu riveduti. Intuża perjodu ta' deprezzament aktar affidabbli għall-bini, il-proporzjon tal-produttività (il-kwantità immanifatturata diviża bin-numru tal-impjegati) ta' produttur ġenwin Filippin intuża sabiex jiġi kkalkulat b'mod affidabli l-għadd tal-impjegati għall-volum tal-produzzjoni rrapurtat mill-kumpanija, u l-medja tal-konsum tal-elettriku għal kull rota ta' produttur ġenwin Filippin intużat sabiex tiġi kkalkulata b'mod affidabli l-ispiża tal-elettriku għal kull rota.
            
         
               (113)
            
            
               Wara d-divulgazzjoni, kumpanija waħda sostniet li ma setgħetx tivverifika d-dejta użata tal-produttur ġenwin Filippin billi d-dejta mhux kunfidenzjali pprovduta minn dan il-produttur ġenwin ma kinitx kompluta. F'dan ir-rigward għandu jiġi nnutat li l-Kummissjoni ma tistax tiżvela d-dejta eżatta tal-produttur ġenwin Filippin, minħabba li din l-informazzjoni hija kunfidenzjali. Barra minn hekk, filwaqt li d-dejta mhux kunfidenzjali hija b'mod ġenerali pprovduta f'indiċi, il-Kummissjoni f'dan il-każ żvelat lill-kumpanija d-dejta użata minn produttur ġenwin f'firxiet, u tat valur minimu u massimu, u għalhekk it-tagħrif kien aktar siewi minn indiċi. Għalhekk, il-kumpanija kellha dejta ddettaljata sabiex tifhem il-bażi għar-reviżjoni tal-ispejjeż tagħha kif ukoll tagħti l-kummenti. Fl-aħħar nett, f'dan il-każ il-kumpanija ma talbitx l-intervent tal-Uffiċjal tas-Seduta fil-proċedimenti kummerċjali.
            
         
               (114)
            
            
               L-istess kumpanija kkonfermat li hija ma kinitx qed tiddikjara li tikkonforma ma' anqas minn 60 % tat-test fl-Artikolu 13(2)(b) tar-Regolament bażiku. Hija madankollu sostniet li l-kalkolu tat-test tal-valur miżjud ta' 25 % mill-Kummissjoni kien żbaljat għaliex dan ma kienx jinkludi l-bejgħ, l-ispejjeż ġenerali u amministrattivi u l-profitt, peress li l-Kummissjoni kienet sseparat il-valur miżjud tal-materja prima mill-valur miżjud tal-frejms importati u, it-tielet, minħabba li l-Kummissjoni kienet ħadet inkunsiderazzjoni biss il-valur miżjud fi proporzjon mal-komponenti li ġew mixtrija miċ-Ċina. Kif spjegat hawn taħt, dawn id-dikjarazzjonijiet huma bbażati fuq interpretazzjoni żbaljata tad-dispożizzjoni rilevanti tar-Regolament bażiku.
            
         
               (115)
            
            
               L-ewwel nett, kif spjegat fil-premessa 80, l-ispejjeż inklużi fil-kalkolu tal-valur miżjud huma spejjeż imġarrba fil-proċess tal-manifattura li jwasslu għal żieda fil-valur tal-prodott lest, minbarra l-ispejjeż inizjali tiegħu (pereżempju l-kostijiet lavortattivi tal-manifattura, l-ispejjeż ġenerali, id-deprezzament tal-faċilitajiet tal-assemblaġġ, il-komponenti mmanifatturati internament). Dawn l-ispejjeż għandhom jiġġarbu fil-proċess tal-manifattura. L-ispejjeż imġarrba mill-kumpanija li ma tistax tkun marbuta mal-proċess tal-manifattura matul il-perjodu tar-rapport mhumiex inklużi sabiex jiġi kkalkulat tal-valur miżjud. Għalhekk, il-bejgħ, l-ispejjeż ġenerali u amministrattivi mhumiex inklużi fil-kalkolu tal-valur miżjud billi dawn l-ispejjeż ma ġġarrbux mill-kumpanija fil-proċess tal-manifattura u ma jżidux il-valur miżjud tal-prodott. Lanqas il-profitt ma jista' jiġi inkluż għax mhuwiex komponent tal-valur miżjud. Barra minn hekk, huwa bbażat fuq id-deċiżjoni tal-maniġment u tal-forzi tas-suq.
            
         
               (116)
            
            
               Rigward it-tieni dikarazzjoni, ta' min jinnota li skont l-Artikolu 13(2)(b) tar-Regolament bażiku, il-komponenti li huma mixtrija mhumiex inklużi fil-kalkolu tal-valur miżjud mill-kumpanija. Il-kalkolu tal-valur miżjud jinkludi biss l-ispejjeż imġarrba direttament u indirettament fl-operazzjonijiet ta' assemblaġġ tal-komponenti.
            
         
               (117)
            
            
               Fl-aħħar nett, il-Kummissjoni ħadet inkunsiderazzjoni l-valur miżjud li hu proporzjonali għall-komponenti mixtrija miċ-Ċina f'konformità mal-prattika stabbilita u skont l-Artikolu 13(2)(b) tar-Regolament bażiku. Fi kwalunkwe każ, anki li kieku din ir-regola ma ġietx applikata f'dan il-każ, dan ma kien bl-ebda mod jaffettwa l-konklużjoni tal-Kummissjoni li l-kumpanija naqset milli tilħaq it-test tal-valur miżjud ta' 25 %, peress li aktar minn 80 % tal-komponenti kienu mixtrija miċ-Ċina.
            
         
               (118)
            
            
               Barra minn hekk, il-kumpanija kkontestat r-reviżjoni tal-Kummissjoni fuq l-ispejjeż tagħha (il-manodopera, l-enerġija, id-deprezzament u l-bonusijiet tal-maniġers). Rigward l-ispejjeż tax-xogħol, il-kumpanija sostniet li l-Kummissjoni injorat mingħajr l-ebda raġuni l-kostijiet lavorattivi indiretti, u li ma wrietx li l-kostijiet lavorattivi rrappurtati ma kinux ta' min jorbot fuqhom. Rigward l-ispejjeż tal-enerġija, il-kumpanija sostniet li l-ispejjeż tal-enerġija jistgħu jvarjaw minn fost l-impjanti tal-produzzjoni skont it-tip ta' prodott u s-sigħat tax-xogħol. Rigward id-deprezzament, il-kumpanija tenniet id-dikjarazzjonijiet preċedenti tagħha, li l-kontijiet tal-kumpanija ġew awditjati filwaqt li dwar il-bonusijiet tal-maniġment l-kumpanija argumentat li l-aġġustament tal-Kummissjoni kien arbitrarju.
            
         
               (119)
            
            
               Għalkemm il-kumpanija ddikkjarat li timmanifattura frejms, fatt li ma setax jiġi vverifikat matul il-verifika fuq il-post kif spjegat fil-premessa 35, fl-ebda punt matul l-investigazzjoni ma pprovdiet l-ispejjeż reali sabiex il-frejms jiġu mmanifatturati. Il-kumpanija pprovdiet l-ispejjeż kumulattivi tal-manifattura għall-frejms u għall-assemblaġġ tar-roti. Għalhekk, il-Kummissjoni ma kinitx f'qagħda li tivvaluta jekk l-ispejjeż tal-manifattura ta' kull unità għall-frejms, imġarrba mill-kumpanija, kinux affidabbli. Ta' min ifakkar li skont l-informazzjoni mogħtija fit-tweġiba tagħha għall-ittra dwar defiċenza, il-kumpanija xtrat il-maġġoranza tal-frejms miċ-Ċina u għalhekk, l-ispejjeż tal-manifattura rappurtati mill-kumpanija ġew imġarrba prinċipalment fl-assemblaġġ tar-roti. Meta l-Kummissjoni qabblet l-ispejjeż irrappurtati tal-kumpanija ma' spejjeż simili mġarrba minn produttur Filippin ġenwin, hija waslet għall-konklużjoni li l-ispejjeż irrapportati mill-kumpanija ma setgħux iġġarbu fil-proċess tal-manifattura, u li xi wħud minnhom kienu spejjeż oħra.
            
         
               (120)
            
            
               Rigward il-kostijiet lavorattivi, il-Kummissjoni ma injoratx il-kostijiet lavorattivi indiretti tal-kumpanija, iżda għall-kuntrarju inkludiethom fil-kostijiet lavorattivi totali flimkien mal-kostijiet lavorattivi diretti. Matul il-verifika fuq il-post tal-produttur Filippin ġenwini, il-Kummissjoni ġabret informazzjoni ddettaljata dwar l-għadd ta' impjegati u dwar il-produttività tagħhom fid-dipartimenti prinċipali. It-tqabbil tad-dejta ppreżentata mill-kumpanija ma' dejta simili ppreżentata minn produttur Filippin ġenwin wera li l-kumpanija esaġerat l-għadd tal-impjegati effettivament involuti fid-dipartimenti tal-frejms u l-frieket, id-dipartiment tal-assemblaġġ ta' roti sħaħ, tal-assemblaġġ tar-roti u d-dipartimenti tal-kontroll tal-kwalità. Għalhekk, ir-reviżjoni tal-kostijiet lavorattivi tal-kumpanija relatati mal-manifattura u mal-proċess ta' tlestija kien iġġustifikat.
            
         
               (121)
            
            
               Rigward l-ispejjeż tal-enerġija, il-Kummissjoni hija konxja li l-konsum tal-enerġija jista' jvarja minn produttur għal ieħor. Fil-fatt, l-attività tal-produttur ġenwini Filippin hija aktar kumplessa minn dik tal-kumpanija, u għalhekk għandha konsum ogħla tal-elettriku. Għaldaqstant, il-metodoloġija użata mill-Kummissjoni ma qegħditx fi żvantaġġ il-kumpanija kkonċernata.
            
         
               (122)
            
            
               Rigward l-ispejjeż ta' deprezzament, fir-rapporti annwali awditjati ma hemm l-ebda spjegazzjoni dwar il-ħajja operattiva tal-bini. Ta' min ifakkar li waqt il-verifika fuq il-post il-Kummissjoni ripetutament talbet lill-kumpanija tipprovdi evidenza dwar is-sena tal-kostruzzjoni tal-bini kif ukoll il-valutazzjoni ta' kontabilist tal-kumpanija dwar il-perjodu ta' deprezzament tal-bini. Il-kumpanija naqset milli tagħmel dan u minflok allegat li, minħabba li huma kienu ġew awditjati mill-awtoritajiet lokali tat-taxxa, ma kellhomx għalfejn jagħtu evidenza lill-Kummissjoni fil-kuntest ta' din l-investigazzjoni. Għalhekk, il-Kummissjoni rrevediet l-ammont ta' deprezzament billi użat perjodu ta' deprezzament f'konformità mal-prattiki kontabilistiċi internazzjonali.
            
         
               (123)
            
            
               Fl-aħħar nett, dwar il-bonus tal-produzzjoni u tal-maniġers barranin, ta' min jinnota li dawn l-ispejjeż u speċjalment il-valur ta' spejjeż bħal dawn mhumiex marbutin mal-proċess ta' produzzjoni u mal-volum ta' produzzjoni. Dawn l-ispejjeż huma spejjeż amministrattivi u mhumiex inklużi fil-kalkolu tal-valur miżjud.
            
         
               (124)
            
            
               Għaldaqstant, id-dikjarazzjonijiet ta' hawn fuq ġew miċħuda.
            
         
               (125)
            
            
               Il-valur miżjud rivedut tal-komponenti li nġiebu matul l-operazzjonijiet ta' assemblaġġ tal-kumpanija, abbażi ta' dan, ma kienx jaqbeż il-25 % tal-ispiża tal-manifattura ta' din il-kumpanija.
            
         
               (126)
            
            
               Għaldaqstant, l-eżistenza fil-Filippini ta' operazzjonijiet ta' assemblaġġ marbutin maċ-ċirkomvenzjoni tal-miżuri fis-seħħ skont l-Artikolu 13(2) tar-Regolament bażiku hija b'dan stabbilita.
            
         
      In-nuqqas ta' raġuni valida jew ta' ġustifikazzjoni ekonomika ħlief l-impożizzjoni ta' dazju antidumping
   
   
               (127)
            
            
               Il-Filippini rċevew l-istatus ta' SĠP+ fi tmiem l-2014 sew wara li ż-żewġ produtturi Filippini stabilixxew ruħhom.
            
         
               (128)
            
            
               Għaldaqstant, l-investigazzjoni ma żvelat l-ebda kawża adegwata jew ġustifikazzjoni ekonomika għall-operazzjonijiet ta' assemblaġġ għajr l-evitar tal-miżuri eżistenti fuq il-prodott ikkonċernat. Ma nstab l-ebda element, għajr għad-dazju, li seta' jitqies bħala kumpens għall-ispejjeż tal-operazzjonijiet ta' assemblaġġ.
            
         
      Il-konklużjoni dwar il-Filippini
   
   
               (129)
            
            
               Il-Gvern tal-Filippini ma għamel l-ebda kumment wara d-divulgazzjoni.
            
         
               (130)
            
            
               L-investigazzjoni stabbilixxiet li l-bidla fix-xejra tal-kummerċ nibtet minn prattika, proċess jew ħidma li għalihom ma hemmx ġustifikazzjoni ekonomika suffiċjenti għajr id-dazju.
            
         2.6.   L-imminar tal-effett rimedjali tad-dazju antidumping
   
   
               (131)
            
            
               Fil-valutazzjoni dwar jekk il-prodotti importati, f'termini ta' kwantitajiet u prezzijiet, imminawx l-effetti rimedjali tal-miżuri eżistenti, intużaw il-kwantitajiet u l-prezzijiet ta' esportazzjoni rrapurtati mill-kumpaniji li kkooperaw u minn Comext. Il-prezzijiet tal-esportazzjoni ġew imqabbla mal-livell ta' eliminazzjoni tal-ħsara għal produtturi tal-Unjoni kif stabbiliti l-aħħar, jiġifieri fir-rieżami interim konkluż fl-2013, imsemmija fil-premessa 4.
            
         
               (132)
            
            
               Il-paragun tal-livell ta' eliminazzjoni tal-ħsara kif stabbilit fir-rieżami interim fl-2013 u l-medja peżata tal-prezz tal-esportazzjoni matul il-perjodu tar-rapport tal-investigazzjoni attwali wera bejgħ taħt il-prezz sinifikanti għal kull wieħed mit-tliet pajjiżi kkonċernati.
            
         
               (133)
            
            
               L-investigazzjoni stabbilixxiet il-kwantitajiet prodotti u nstab li ċ-ċirkomvenzjoni tal-miżuri eżistenti kienet signifikanti, u li x'aktarx fil-futur kienet se tiżdied b'mod aktar sostanzjali minħabba l-attrattività tas-suq tal-Unjoni.
            
         
               (134)
            
            
               L-investigazzjoni wriet li l-operazzjonijiet ta' assemblaġġ jistgħu faċilment jinħolqu u jitwaqqfu f'perjodu qasir ta' żmien. Dan intwera permezz tal-mod strutturat kif l-operazzjonijiet ta' assemblaġġ tmexxew minn pajjiż għall-ieħor hekk kif il-Kummissjoni bdiet investigazzjoni kontra ċ-ċirkomvenzjoni. Ġie stabbilit ukoll li xi kumpaniji suġġetti għal din l-investigazzjoni kienu relatati ma' kumpaniji li diġà huma suġġetti għal miżuri, jew li esportaw lejn is-suq tal-Unjoni permezz tal-istess kumpanija kummerċjali mhux relatata.
            
         
               (135)
            
            
               Għaldaqstant ġie konkluż li l-miżuri eżistenti qed jiġu mminati, f'dak li għandu x'jaqsam ma' kwantitajiet u prezzijiet, mill-importazzjonijiet li huma suġġetti għal din l-investigazzjoni.
            
         2.7.   Evidenza ta' dumping
   
   
               (136)
            
            
               Fl-aħħar mill-aħħar, b'konformità mal-Artikolu 13(1) tar-Regolament bażiku, ġie eżaminat jekk kienx hemm evidenza ta' dumping b'rabta mal-valur normali stabbilit preċedentement għall-prodott ikkonċernat.
            
         
               (137)
            
            
               Fir-rieżami interim konkluż fl-2013, imsemmi fil-premessa 4, il-valur normali ġie stabbilit abbażi tal-prezzijiet fil-Messiku, li f'dik l-investigazzjoni nstab li kien pajjiż b'ekonomija tas-suq adegwata li hija analoga għaċ-Ċina (il-valur normali stabbilit qabel).
            
         2.7.1.   Il-Kambodja
   
   
               (138)
            
            
               Parti sinifikattiva tal-esportazzjonijiet tal-Kambodja nstabet li kienet produzzjoni ġenwina tal-Kambodja esportata minn tliet kumpaniji tal-Kambodja li nstabu li ma kinux involuti fi prattiki ta' ċirkomvenzjoni kif iddikjarat fil-premessa 75. Għal din ir-raġuni, biex ikunu stabbiliti l-prezzijiet tal-esportazzjoni mill-Kambodja li huma affettwati mill-prattiki ta' ċirkomvenzjoni, l-esportazzjonijiet tal-produtturi/esportaturi li jwettqu ċirkomvenzjoni biss ġew ikkunsidrati. Din id-dejta ġiet kontroverifikata ma' dejta tal-Comext.
            
         
               (139)
            
            
               Biex jiġi żgurat tqabbil ġust bejn il-valur normali u l-prezz tal-esportazzjoni, saret konċessjoni xierqa fil-forma ta' aġġustamenti għad-differenzi li jaffettwaw il-prezzijiet u l-komparabilità tal-prezzijiet skont l-Artikolu 2(10) tar-Regolament bażiku. Għaldaqstant, saru aġġustamenti għal differenzi fl-ispejjeż tat-trasport, l-immaniġjar, l-ispejjeż tat-tagħbija u tal-ppakkjar ippreżentati mill-kumpaniji fit-tweġiba tagħhom fil-formoli ta' eżenzjoni.
            
         
               (140)
            
            
               Skont l-Artikoli 2(11) u 2(12) tar-Regolament bażiku, id-dumping ġie kkalkulat billi l-valur normali medju peżat prestabbilit tqabbel mal-prezzijiet medji peżati tal-esportazzjonijiet tal-Kambodja li jikkorrispondu matul il-perjodu tar-rapport, espressi bħala perċentwal tal-prezz CIF fil-fruntiera tal-Unjoni bid-dazju mhux imħallas.
            
         
               (141)
            
            
               It-tqabbil bejn il-valur normali medju peżat u l-prezzijiet medji peżati tal-esportazzjoni kif stabbiliti wera dumping sinifikattiv.
            
         
               (142)
            
            
               Wara d-divulgazzjoni, il-Ministeru tal-Kummerċ tal-Kambodja talab biex jiġi ċċarat jekk is-sejbiet dwar id-dumping imsemmijin fil-premessa 141 kienux bbażati biss fuq l-esportazzjonijiet tal-kumpaniji li nstabu jwettqu ċirkomvenzjoni u jekk il-Kummissjoni sabitx evidenza ta' dumping minn kumpaniji ġenwini tal-Kambodja.
            
         
               (143)
            
            
               F'dan ir-rigward, huwa konfermat illi kif imsemmi fil-premessa 138, l-esportazzjonijiet tal-produtturi ġenwini tal-Kambodja ġew injorati bl-għan li jiġi kkalkulat il-marġini ta' dumping skont l-Artikolu 13 tar-Regolament bażiku. Barra minn hekk, l-Artikolu 13 tar-Regolament bażiku ma jesiġix investigazzjoni dwar prattiki ta' dumping ta' produtturi ġenwini fil-Kambodja.
            
         2.7.2.   Il-Pakistan
   
   
               (144)
            
            
               Il-prezz tal-esportazzjoni ġie stabbilit abbażi tal-prezz medju tal-esportazzjoni tar-roti matul il-perjodu tar-rapport mill-kumpanija li kkooperat u kontroverifikat mid-dejta ta' Comext.
            
         
               (145)
            
            
               Biex jiġi żgurat tqabbil ġust bejn il-valur normali u l-prezz tal-esportazzjoni, saret konċessjoni xierqa fil-forma ta' aġġustamenti għad-differenzi li jaffettwaw il-prezzijiet u l-komparabilità tal-prezzijiet skont l-Artikolu 2(10) tar-Regolament bażiku. Għaldaqstant, saru aġġustamenti fir-rigward tal-immaniġjar, it-tagħbija, l-ispejjeż anċillari, il-konsenja fil-pajjiż ikkonċernat, u l-ispejjeż tal-ippakkjar kif irrappurtat mill-kumpanija fir-risposta tagħha fil-formola ta' eżenzjoni u ġie konkluż matul il-verifika fuq il-post.
            
         
               (146)
            
            
               Skont l-Artikoli 2(11) u 2(12) tar-Regolament bażiku, id-dumping ġie kkalkulat billi l-valur normali medju peżat prestabbilit tqabbel mal-prezzijiet medji peżati tal-esportazzjonijiet tal-Pakistan li jikkorrispondu matul il-perjodu tar-rapport, espressi bħala perċentwal tal-prezz CIF fil-fruntiera tal-Unjoni bid-dazju mhux imħallas.
            
         
               (147)
            
            
               It-tqabbil bejn il-valur normali medju peżat u l-prezz medju peżat ta' esportazzjoni kif stabbilit juri dumping sinifikattiv.
            
         2.7.3.   Il-Filippini
   
   
               (148)
            
            
               Parti sinifikattiva tal-esportazzjonijiet tal-Filippini nstabu li kienu produzzjoni ġenwina Filippina esportata minn kumpanija Filippina li ma nstabitx li kienet involuta fi prattiki ta' ċirkomvenzjoni kif iddikjarat fil-premessa 111. Għal din ir-raġuni, sabiex ikunu stabbiliti l-prezzijiet tal-esportazzjoni mill-Filippini li huma affettwati mill-prattiki ta' ċirkomvenzjoni, l-esportazzjonijiet tal-produtturi/esportaturi li jwettqu ċirkomvenzjoni biss ġew ikkunsidrati. Madankollu, kif spjegat fil-premessi 40 u 44, il-prezz tal-esportazzjoni tal-kumpanija li twettaq ċirkomvenzjoni ma tqiesx, u l-prezz tal-esportazzjoni tagħha ġie stabbilit abbażi tad-dejta minn Comext.
            
         
               (149)
            
            
               Biex jiġi żgurat tqabbil ġust bejn il-valur normali u l-prezz tal-esportazzjoni, saret konċessjoni xierqa fil-forma ta' aġġustamenti għad-differenzi li jaffettwaw il-prezzijiet u l-komparabilità tal-prezzijiet skont l-Artikolu 2(10) tar-Regolament bażiku. Għaldaqstant, saru aġġustamenti għad-differenzi fl-ispejjeż tat-trasport, l-assigurazzjoni, l-immaniġjar u t-tagħbija kif ukoll tal-ppakkjar ippreżentati mill-kumpanija li kkooperat fit-tweġiba tagħha fil-formoli ta' eżenzjoni.
            
         
               (150)
            
            
               Skont l-Artikoli 2(11) u 2(12) tar-Regolament bażiku, id-dumping ġie kkalkulat billi l-valur normali medju peżat prestabbilit tqabbel mal-prezzijiet medji peżati tal-esportazzjonijiet tal-Filippini li jikkorrispondu matul il-perjodu tar-rapport, espressi bħala perċentwal tal-prezz CIF fil-fruntiera tal-Unjoni bid-dazju mhux imħallas.
            
         
               (151)
            
            
               It-tqabbil bejn il-valur normali medju peżat u l-prezz medju peżat ta' esportazzjoni kif stabbilit juri dumping sinifikattiv.
            
         
               (152)
            
            
               Wara d-divulgazzjoni, kumpanija waħda sostniet li l-marġini ta' dumping ikkalkulat skont l-Artikolu 13 tar-Regolament bażiku kien aktar baxx mil-livell ta' dazju tal-miżuri eżistenti, u li l-estensjoni tal-miżuri għalhekk ma kinitx ġustifikata. Kif muri hawn fuq, il-kundizzjonijiet sabiex jiġu applikati l-miżuri skont l-Artikolu 13 tar-Regolament bażiku, li huma differenti minn dawk għall-miżuri taħt l-Artikolu 5 tar-Regolament bażiku, huma ssodisfati. Għaldaqstant id-dikjarazzjoni ġiet miċħuda.
            
         3.   MIŻURI
   
   
               (153)
            
            
               Minħabba dak li ntqal hawn fuq, il-Kummissjoni tikkonkludi li d-dazju antidumping definittiv impost fuq l-importazzjonijiet tar-roti li joriġinaw miċ-Ċina kien evitat permezz tat-trasbord fil-Kambodja u permezz ta' operazzjonijiet ta' assemblaġġ fil-Kambodja, il-Pakistan u l-Filippini skont l-Artikolu 13 tar-Regolament bażiku.
            
         
               (154)
            
            
               Skont l-ewwel sentenza tal-Artikolu 13(1) tar-Regolament bażiku, il-miżuri eżistenti fuq l-importazzjonijiet tal-prodott ikkonċernat li joriġinaw miċ-Ċina għandhom għalhekk jiġu estiżi għall-importazzjonijiet tal-istess prodott ikkonsenjati direttament jew indirettament mill-Kambodja, mill-Pakistan u mill-Filippijni kemm jekk iddikjarati li joriġinaw mill-Kambodja, mill-Pakistan u mill-Filippijni kif ukoll jekk le.
            
         
               (155)
            
            
               Il-miżuri li għandhom jiġu estiżi għandhom ikunu dawk attwalment imposti skont l-Artikolu 1(2) tar-Regolament (UE) Nru 502/2013, fuq “il-kumpaniji l-oħra kollha”, jiġifieri dazju antidumping definittiv ta' 48,5 % applikabbli għall-prezz nett ħieles fil-fruntiera tal-Unjoni, qabel id-dazju.
            
         
               (156)
            
            
               Skont l-Artikoli 13(3) u 14(5) tar-Regolament bażiku, li jistipula li kull miżura estiża għandha tapplika għall-importazzjonijiet li daħlu fl-Unjoni skont ir-reġistrazzjoni imposta mir-Regolament li jagħti bidu, għandhom jinġabru d-dazji fuq dawk l-importazzjonijiet irreġistrati tar-roti kkonsenjati mill-Kambodja, mill-Pakistan u mill-Filippijni.
            
         
               (157)
            
            
               Kumpanija mill-Kambodja talbet biex id-dazji ma jinġabrux fuq l-importazzjonijiet tal-prodotti tagħha li kienu rreġistrati, għal raġunijiet ta' korrettezza. Fin-nuqqas ta' bażi legali, u sabiex tiġi żgurata l-effettività tal-miżura, it-talba ġiet miċħuda.
            
         4.   TALBIET GĦAL EŻENZJONI
   
   4.1.   Il-Kambodja
   
   
               (158)
            
            
               Iż-żewġ kumpaniji fil-Kambodja li talbu eżenzjoni mill-miżuri estiżi possibbli skont l-Artikolu 13(4) tar-Regolament bażiku ppreżentaw il-formola ta' eżenzjoni.
            
         
               (159)
            
            
               Tlieta minn ħames kumpaniji li kkooperaw fil-Kambodja li talbu eżenzjoni mill-miżuri estiżi possibbli skont l-Artikolu 13(4) tar-Regolament bażiku nstab li ma kinux involuti fi prattiki ta' ċirkomvenzjoni kif stipulat fil-premessa 75. Barra minn hekk, tnejn minn dawn il-produtturi setgħu juru li ma kienu relatati mal-ebda wieħed mill-produtturi/esportaturi involuti fi prattiċi ta' ċirkomvenzjoni u lanqas ma' xi wieħed mill-produtturi/esportaturi Ċiniżi tar-roti. Għaldaqstant, eżenzjoni mill-miżuri estiżi tista' tingħata lil dawn iż-żewġ kumpaniji.
            
         
               (160)
            
            
               Fir-rigward tat-tielet kumpanija li nstabet li ma kinitx involuta fi prattiki ta' ċirkomvenzjoni li kienu suġġett għal din l-investigazzjoni kif iddikjarat fil-premessa 75, instab li din il-kumpanija kienet relatata ma' produttur/esportatur Ċiniż tar-roti. Madankollu, l-investigazzjoni ma żvelat l-ebda evidenza li turi li din ir-relazzjoni ġiet stabbilita jew użata għaċ-ċirkomvenzjoni tal-miżuri eżistenti. Fil-fatt ir-relazzjoni ġiet stabbilita qabel ma ġew imposti l-miżuri fl-1993 u l-investigazzjoni attwali ma żvelat l-ebda relazzjoni kuntrattwali bejn dawn iż-żewġ kumpaniji. Għaldaqstant, kif iddikjarat fir-Regolament li jagħti bidu, anki jekk il-produtturi huma relatati ma' kumpaniji li jkunu suġġetti għall-miżuri oriġinali, xorta waħda tista' tingħata eżenzjoni jekk ma jkunx hemm evidenza li r-relazzjoni mal-kumpaniji, li jkunu suġġetti għall-miżuri oriġinali, ġiet stabbilita jew użata għaċ-ċirkomvenzjoni tal-miżuri oriġinali. Billi ma nstabet l-ebda evidenza ta' dan, setgħet tingħata eżenzjoni mill-miżuri estiżi lil din il-kumpanija.
            
         
               (161)
            
            
               Fir-rigward taż-żewġ kumpaniji l-oħra li talbu eżenzjoni mill-miżuri estiżi possibbli skont l-Artikolu 13(4) tar-Regolament bażiku, kif stipulat fil-premessa 76, dawn il-kumpaniji nstabu li kienu involuti fi prattiki ta' ċirkomvenzjoni. Għaldaqstant, skont l-Artikolu 13(4) tar-Regolament bażiku, ma tistax tingħata eżenzjoni lil dawn il-kumpaniji.
            
         4.2.   Il-Pakistan
   
   
               (162)
            
            
               Iż-żewġ kumpaniji fil-Pakistan li talbu eżenzjoni mill-miżuri estiżi possibbli skont l-Artikolu 13(4) tar-Regolament bażiku ppreżentaw il-formola għal talba ta' eżenzjoni.
            
         
               (163)
            
            
               Kif iddikjarat fil-premessa 102, il-kumpanija nstabet li kienet involuta fi prattiċi ta' ċirkomvenzjoni. Għaldaqstant, skont l-Artikolu 13(4) tar-Regolament bażiku, ma tistax tingħata eżenzjoni lil din il-kumpanija.
            
         4.3.   Il-Filippini
   
   
               (164)
            
            
               Iż-żewġ kumpaniji fil-Filippini li talbu eżenzjoni mill-miżuri estiżi possibbli skont l-Artikolu 13(4) tar-Regolament bażiku taw tweġibiet fil-formola ta' eżenzjoni.
            
         
               (165)
            
            
               kumpanija waħda nstabet li ma kenitx involuta fil-prattiki ta' ċirkomvenzjoni li huma s-suġġett ta' din l-investigazzjoni kif spjegat fil-premessa 111. Barra minn hekk, dan il-produttur seta' juri li ma kien relatat mal-ebda waħda mill-kumpaniji li nstabu li qed jagħmlu ċirkomvenzjoni u lanqas ma' xi mill-produttur/esportatur Ċiniż tar-roti. Għaldaqstant, tista' tingħata lil din il-kumpanija eżenzjoni mill-miżuri estiżi.
            
         
               (166)
            
            
               Kif spjegat fil-premessi 112 u 125, it-tieni kumpanija nstabet li kienet involuta fi prattiċi ta' ċirkomvenzjoni u għalhekk skont l-Artikolu 13(4) tar-Regolament bażiku, ma tistax tingħata eżenzjoni.
            
         4.4.   Miżuri speċjali
   
   
               (167)
            
            
               Huwa meqjus li huma meħtieġa miżuri speċjali f'dan il-każ sabiex tiġi żgurata l-applikazzjoni korretta ta' dawn l-eżenzjonijiet. Dawn il-miżuri speċjali għandhom r-rekwiżit li tiġi ppreżentata fattura kummerċjali valida lill-awtoritajiet tad-dwana tal-Istati Membri, li tikkonforma mar-rekwiżiti stabbiliti fl-Anness ta' dan ir-Regolament. L-importazzjonijiet li ma jkunux akkumpanjati minn din il-fattura jkunu suġġett għad-dazju tal-antidumping estiż.
            
         4.5.   Esportaturi ġodda
   
   
               (168)
            
            
               Bla ħsara għall-Artikolu 11(3) tar-Regolament bażiku, produtturi/esportaturi oħra fil-Kambodja, il-Pakistan u l-Filippini li ma ppreżentawx ruħhom f'dan il-proċediment u li ma esportawx il-prodott investigat lejn l-Unjoni fil-perjodu tar-rapport u li jikkunsidraw li jagħmlu talba għall-eżenzjoni mid-dazju antidumping estiż, skont l-Artikoli 11(4) u 13(4) tar-Regolament bażiku, iridu jimlew formola ta' eżenzjoni sabiex jippermettu lill-Kummissjoni tistabbilixxi jekk tistax tkun iġġustifikata eżenzjoni. Din l-eżenzjoni tista' tingħata wara valutazzjoni dwar il-qagħda tas-suq għall-prodott investigat, il-kapaċità tal-produzzjoni u l-użu tal-kapaċità, l-akkwist u l-bejgħ, u jekk hemmx il-probabbiltà li jitkomplew il-prattiki li għalihom ma hemmx gustifikazzjoni biżżejjed jew ġustifikazzjoni ekonomika suffiċjenti u jkun hemm evidenza ta' dumping. Il-Kummissjoni normalment tagħmel ukoll żjara ta' verifika fuq il-post. It-talba għandha tkun indirizzata lill-Kummissjoni minnufih, bl-informazzjoni rilevanti kollha, b'mod partikolari kull modifika fl-attivitajiet tal-kumpanija li għandhom x'jaqsmu mal-produzzjoni u l-bejgħ.
            
         
               (169)
            
            
               Meta eżenzjoni hija ġġustifikata, il-miżuri estiżi fis-seħħ jiġu emendati skont dan. Sussegwentement, kull eżenzjoni mogħtija tkun immonitorjata sabiex tkun żgurata konformità mal-kundizzjonijiet stabbiliti fiha.
            
         5.   DIVULGAZZJONI
   
   
               (170)
            
            
               Fit-13 ta' Marzu 2015 il-Kummissjoni għarrfet lill-partijiet kollha interessati bil-fatti u l-kunsiderazzjonijiet essenzjali li wasslu għall-konklużjonijiet imsemmija hawn fuq, u ġew mistiedna biex jikkummentaw. Waslu kummenti mingħand il-Ministeru tal-Kummerċ tal-Kambodja, żewġ kumpaniji fil-Kambodja, kumpanija fil-Pakistan, u kumpanija mill-Filippini. Ġew kkunsidrati l-kummenti bil-fomm u bil-miktub li tressqu mill-partijiet. L-ebda wieħed mill-argumenti ppreżentati ma ta lok biex is-sejbiet definittivi jiġu mmodifikati.
            
         
               (171)
            
            
               [Il-miżuri stipulati f'dan ir-Regolament huma konformi mal-opinjoni tal-Kumitat stabbilit bl-Artikolu 15(1) tar-Regolament bażiku].
            
         ADOTTAT DAN IR-REGOLAMENT:
   Artikolu 1
   1.   Id-dazju antidumping definittiv applikabbli fuq “il-kumpaniji l-oħra kollha” impost permezz tal-Artikolu 1(2) tar-Regolament (UE) Nru 502/2013 fuq importazzjonijiet ta' roti u roti oħra (inklużi triċikli tal-konsenja, iżda esklużi tal-uniċikli), mhux motorizzati li joriġinaw mir-Repubblika tal-Poplu taċ-Ċina, huwa b'dan estiż għal importazzjonijiet ta' roti u roti oħra (inklużi triċikli tal-konsenja, iżda esklużi l-uniċikli), mhux motorizzati, ikkonsenjati mill-Kambodja, mill-Pakistan u mill-Filippini, kemm jekk iddikjarati bħala li joriġinaw mill-Kambodja, mill-Pakistan u mill-Filippini kif ukoll jekk le, u li bħalissa jaqgħu taħt il-kodiċi NM ex 8712 00 30 u ex 8712 00 70 (il-kodiċi TARIC 8712003020 u 8712007092), bl-eċċezzjoni ta' dawk immanifatturati mill-kumpaniji elenkati hawn taħt:
   
               Pajjiż
            
            
               Kumpanija
            
            
               Kodiċi addizzjonali TARIC
            
         
               Il-Kambodja
            
            
               A and J (Cambodia) Co., Ltd., Special Economic Zone Tai Seng Bavet, Sangkar Bavet, Krong Baver, Ket Svay Rieng, il-Kambodja
            
            
               C035 
            
         
                
            
            
               Smart Tech (il-Kambodja) Co., Ltd., Tai Seng Bavet Special Economic Zone, National Road No. 1, Bavet City, Svay Rieng, il-Kambodja
            
            
               C036 
            
         
                
            
            
               Speedtech Industrial Co. Ltd. u Bestway Industrial Co., Manhattan (Svay Rieng) Special Economic Zone, National Road No. 1, Sangkat Bavet, Krong Bavet, Svay Rieng Province, il-Kambodja
            
            
               C037 
            
         
               Il-Filippini
            
            
               Procycle Industrial Inc., Hong Chang Compound, Brgy. Lantic, Carmona, Cavite, il-Filippini
            
            
               C038 
            
         2.   L-applikazzjoni ta' eżenzjonijiet mogħtija lill-kumpaniji speċifikament imsemmija fil-paragrafu 1 ta' dan l-Artikolu jew awtorizzati mill-Kummissjoni skont l-Artikolu 2(2) ta' dan ir-Regolament tkun tiddependi fuq il-preżentazzjoni lill-awtoritajiet tad-dwana tal-Istati Membri, ta' fattura kummerċjali valida li tikkonforma mar-rekwiżiti stipulati fl-Anness għal dan ir-Regolament. Jekk din il-fattura ma tiġix ippreżentata, japplika d-dazju antidumping kif stipulat fil-paragrafu 1 ta' dan l-Artikolu.
   3.   Id-dazju estiż mill-paragrafu 1 ta' dan l-Artikolu jinġabar fuq l-importazzjonijiet ikkonsenjati mill-Kambodja, mill-Pakistan u mill-Filippini kemm jekk iddikjarati li joriġinaw mill-Kambodja, mill-Pakistan u mill-Filippini kif ukoll jekk le, irreġistrati skont l-Artikolu 2 tar-Regolament (UE) Nru 938/2014 u l-Artikoli 13(3) u 14(5) tar-Regolament (KE) Nru 1225/2009, bl-eċċezzjoni ta' dawk immanifatturati mill-kumpaniji elenkati fil-paragrafu 1.
   4.   Sakemm ma jkunx speċifikat mod ieħor, japplikaw id-dispożizzjonijiet dwar id-dazji doganali fis-seħħ.
   Artikolu 2
   1.   It-talbiet għall-eżenzjoni mid-dazju, estiżi permezz tal-Artikolu 1, isiru bil-miktub f'waħda mil-lingwi uffiċjali tal-Unjoni Ewropea u jridu jkunu ffirmati minn persuna awtorizzata li tirrappreżenta lill-entità li qed titlob l-eżenzjoni. It-talba trid tintbagħat fl-indirizz li ġej:
   
               European Commission
            
         
               Directorate-General for Trade
            
         
               Directorate H
            
         
               Uffiċċju: CHAR 04/039
            
         
               1049 Bruxelles/Brussel
            
         
               BELGIQUE/BELGIË
            
         2.   F'konformità mal-Artikolu 13(4) tar-Regolament (KE) Nru 1225/2009, il-Kummissjoni tista', tawtorizza b'deċiżjoni l-eżenzjoni ta' importazzjonijiet, mill-kumpaniji li ma jevadux il-miżuri antidumping imposti mir-Regolament (UE) Nru 502/2013, mid-dazju estiż permezz tal-Artikolu 1 ta' dan ir-Regolament.
   Artikolu 3
   L-awtoritajiet doganali huma mitluba jieqfu mir-reġistrazzjoni tal-importazzjonijiet, stabbilita skont l-Artikolu 2 tar-Regolament (UE) Nru 938/2014.
   Artikolu 4
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-18 ta' Mejju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 22.12.2009, p. 51.
   
      (2)  Ir-Regolament tal-Kunsill (KEE) Nru 2474/93 tat-8 ta' Settembru 1993 li jimponi dazju definittiv antidumping lejn il-Komunità ta' biċikletti li joriġinaw fir-Repubblika tal-Poplu taċ-Ċina u jiġbor definittivament id-dazju provviżorju antidumping (ĠU L 228, 9.9.1993, p. 1).
   
      (3)  Ir-Regolament tal-Kunsill (KE) Nru 1524/2000 tal-10 ta' Lulju 2000 li jimponi dazju definittiv kontra l-iddampjar fuq importazzjonijiet ta' roti li joriġinaw fir-Repubblika tal-Poplu taċ-Ċina (ĠU L 175, 14.7.2000, p. 39).
   
      (4)  Ir-Regolament tal-Kunsill (KE) Nru 1095/2005 tat-12 ta' Lulju 2005 li jimponi dazju antidumping definittiv fuq importazzjonijiet ta' roti li joriġinaw fil-Vjetnam, u li jemenda r-Regolament (KE) Nru 1524/2000 li jimponi dazju antidumping definittiv fuq importazzjonijiet ta' roti li joriġinaw fir-Repubblika tal-Poplu taċ-Ċina (ĠU L 183, 14.7.2005, p. 1).
   
      (5)  Ir-Regolament tal-Kunsill (UE) Nru 502/2013 tad-29 ta' Mejju 2013 li jemenda r-Regolament ta' Implimentazzjoni tal-Kunsill (UE) Nru 990/2011 li jimponi dazju antidumping definittiv fuq importazzjonijiet ta' roti li joriġinaw mir-Repubblika tal-Popolari taċ-Ċina wara rieżami interim skont l-Artikolu 11(3) tar-Regolament (KE) Nru 1225/2009 (ĠU L 153, 5.6.2013, p. 17).
   
      (6)  Ir-Regolament ta' Implimentazzjoni tal-Kunsill (UE) Nru 501/2013 tad-29 ta' Mejju 2013 li jestendi d-dazju antidumping definittiv impost mir-Regolament ta' Implimentazzjoni (UE) Nru 990/2011 fuq importazzjonijiet ta' biċikletti li joriġinaw mir-Repubblika Popolari taċ-Ċina għal importazzjonijiet ta' biċikletti kkonsenjati mill-Indoneżja, mill-Malasja, mis-Sri Lanka u mit-Tuneżija, kemm jekk iddikjarati bħala li joriġinaw fl-Indoneżja, il-Malasja, is-Sri Lanka u t-Tuneżija kif ukoll jekk le (ĠU L 153, 5.6.2013, p. 1).
   
      (7)  Ir-Regolament ta' Implimentazzjoni tal-Kummissjoni (UE) Nru 938/2014 tat-2 ta' Settembru 2014 li jibda investigazzjoni rigward il-possibbiltà ta' evażjoni tal-miżuri antidumping imposti mir-Regolament tal-Kunsill (UE) Nru 502/2013 fuq l-importazzjonijiet ta' roti li joriġinaw mir-Repubblika tal-Poplu taċ-Ċina b'importazzjonijiet ta' roti kkonsenjati mill-Kambodja, il-Pakistan u l-Filippini, kemm jekk iddikjarati li joriġinaw mill-Kambodja, il-Pakistan u l-Filippini u kemm jekk le, u li jagħmel tali importazzjonijiet suġġetti għar-reġistrazzjoni (ĠU L 263, 3.9.2014, p. 5).
   
      (8)  Comext hija bażi tad-dejta ġestita mill-Eurostat li tħaddan statistika dwar il-kummerċ barrani.
   
      (9)  L-iskema tas-SĠP+ tinsab attwalment fil-kapitolu III tar-Regolament (UE) Nru 978/2012 tal-Parlament Ewropew u tal-Kunsill tal-25 ta' Ottubru 2012 li japplika skema ta' preferenzi tariffarji ġeneralizzati u li jħassar ir-Regolament tal-Kunsill (KE) Nru 732/2008 (ĠU L 303, 31.10.2012, p. 1).
   
      ANNESS
      Trid tidher dikjarazzjoni ffirmata fil-format li ġej mill-uffiċjal tal-entità li toħroġ il-fattura kummerċjali, fuq il-fattura kummerċjali valida msemmija fl-Artikolu 1(2):
      
                  (1)
               
               
                  L-isem u l-kariga tal-uffiċjal tal-entità li toħroġ il-fattura kummerċjali;
               
            
                  (2)
               
               
                  Id-dikjarazzjoni li ġejja: “Jiena, hawn taħt iffirmat, niċċertifika li l-(volum) ta' (il-prodott ikkonċernat) mibjugħ għall-esportazzjoni lejn l-Unjoni Ewropea kopert minn din il-fattura, kien immanifatturat minn (l-isem u l-indirizz tal-kumpanija) (il-kodiċi addizzjonali TARIC) fi (il-pajjiż ikkonċernat). Niddikjara li l-informazzjoni mogħtija f'din il-fattura hija sħiħa u korretta”;
               
            
                  (3)
               
               
                  Id-data u l-firma.